text:
Urukiko rw’Ikirenga muri Leta ya Pennsylvania imwe mu zigize Leta zunze Ubumwe za Amerika, rwasohoye raporo y’abihayimana ba Kiliziya Gatolika basaga 300 bashinjwa gusambanya no gufata ku ngufu abana barenga 1000 mu myaka igera kuri 70 ishize.
Iyi raporo yasohowe kuri uyu wa Kabiri n’itisinda ryihariye ry’abanyamategeko bahawe gucukumbura ibyaha bivugwa kuri bamwe mu Bapadiri ba Kiliziya Gatolika muri iyo leta.
Iyi raporo ivuga ko hari izayibanjirje zagiye zigaragaza abihayimana bafashe abana ku ngufu ariko ngo ni ubwa mbere bigeze kuri iyo ntera.
Iyi raporo inagaragaza umupadiri wafashe ku ngufu umwana akamutera inda nyuma amufasha kuyikuramo kandi aguma mu murimo wo kwigisha ijambo ry’Imana.
Harimo undi mupadiri wiyemereye ko yasambanyije abana b’abahungu 15 harimo uwari ufite imyaka irindwi. Hari undi wasanganywe inkari, imihango n’imisatsi kubitsina by’abakobwa yasambanyirizaga iwe mu rugo.
Iyi raporo ivuga ko nubwo ibyo byaha byabaye, ibyinshi muri byo basanze byarashaje ku buryo inkiko zitabyakira uretse abihayimana babiri bari mu nkiko kuko bo ibyaha byari bitarasaza.
Iyi Raporo yakozwe n’itsinda ry’abantu 23 barimo n’abihayimana ba Kiliziya Gatolika mu gihe cy’imyaka ibiri. Bakoze iperereza muri diyosezi esheshatu bifashishije inyandiko zatanzwe n’izo diyosezi ndetse n’ubuhamya bw’abakorewe ibyaha.
Abapadiri 13 banyuze imbere y’iryo tsinda biyemereye ko ibyo bavugwaho babikoze. Iri tsinda nubwo rivuga ko ryasanze abafashwe ku ngufu cyangwa basambanyijwe basaga igihumbi, ngo hari abandi batamenyekanye kubera amakuru adahagije.
Tim Lennon, umwe mu bibumbiye mu ishyirahamwe ry’abafashwe ku ngufu n’abihayimana, yavuze ko bishimishije kubona raporo nk’iyi yagizwemo uruhare na Leta.
The Guardian yatangaje ko Lennon wafashwe ku ngufu n’umupadiri ubwo yari afite imyaka 12, yavuze ko iyi raporo ari igihamya cy’ibyaha bikorwa n’abihayimana.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


c: text/html

text:
Bimaze kuba akamenyero ko abanyarwanda baba mu Budage bizihiza buri mpeshyi Umunsi w’umuganura, bazirikana cyane uko uwo munsi wamwe uhabwa agaciro gakomeye mu muco wa kinyarwanda. Umuganura w’uyu mwaka wa 2011 wizihirijwe ahitwa i Herne mu nkengero z’umujyi wa Bochum, ibirori byo kuwizihiza bikaba byarabaye kuwa gatandatu tariki ya 13 Kanama guhera ku gicamunsi. Umusi wagenze neza kandi utera ibyishimo abawitabiriye, dore ko byabaye n’amahire bamwe mu bayobozi ba politiki bakaza gushyigikira abanyarwanda, aha tukavuga nk’abayobozi b’ishyaka RNC bawitabiriye, bakaba baragaragarije abanyarwanda ko bashyigikiye cyane agaciro k’umuco nyarwanda.
Amavu n’amavuko y’Umuganura.
Umunsi w’umuganura wahozeho kuva kera mu Rwanda, ukizihizwa n’abanyarwanda b’ingeri zose uhereye ku bana kugeza ku basaza. Wari umunsi wo kwishimira umusaruro by’umwihariko, ariko ukaba n’umunsi wo gushimira abagize uruhare bose mu kugira ngo umusaruro ube mwiza, birumvikana cyari n’igihe cyo gushimira Imana yagushije imvura byose bigatungana. Umunsi w’umuganura wagiye uhabwa agaciro na leta y’u Rwanda nyuma y’ubwigenge, bikurikije nabwo birumvikana leta zagiye zita cyane cyane ku mibereho ya rubanda rwa giseseka, usanga ishingiye ahanini ku buhinzi. Kwizihiza umunsi w’umuganura wabibonagamo ikimenyetso ko leta ishyigikiye umuhinzi, kuko uyu aramutse atariho u Rwanda rutabona ibiribwa bitunga abarutuye.
Dore uko bamwe mu banditsi muri iki gihe babona umunsi w’umuganrura: „Kera umuganura wabaga guhera mu kwezi kwa Kanama, ukaba umunsi mukuru wo kwibuka amasaka ya mbere yasaruwe mu Rwanda rumaze kunamuka, hakaba rero imyaka ya Ruganzu. Ubwa mbere hizihizwa umuganura mu Rwanda, icyo gihe ngo u Rwanda rwakoze iminsi mikuru ikomeye yo gusangira uwo mutsima w’amasaka ya mbere, ari byo kuganura. Ku munsi w’iryo ganura, Umwami ubwe ni we watekeye Rubanda, mu by’umuhango nyine.
Umuhango w’umuganura wakorwaga abantu bose bateraniye i Bwami bakaganura ku mbuto zose zabaga zeze mu gihugu. Uwo muhango wasozwaga umwami aha umugisha amasuka yose kugira ngo batangire ikindi gihe cy’ihinga.
Uretse uko gusangira rero hari n’indi mihango yakorwaga. Umuganura wa kera wajyanaga n’imihango isobetse rwose. Umuganura wagengwaga n’Umutware w’Abatsobe bo kwa Mugarura, ari na we ngo waganuzaga umwami. Iyi mihango yakorwaga mu gihe cy’umuganura i bwami yari miremire ndetse yanamaraga iminsi myinshi. Umudiho, ibyivugo n’ibisigo na byo ntibyatangwaga muri ibi birori.
Icyo umuntu yakwibaza Kuri ubu rero ni ukumenya niba umuganura hari aho ukizihizwa mu muryango nyarwanda. Akibaza niba koko inshuti n’abavandimwe bagihura bagasangira bakanezerwa, bishimira gusogongera ku byo baba bejeje.“(www.inyarwanda.com)
Abanyarwanda mu mahanga ntibakibagirwe umuco nyarwanda.
N’ubwo bwose abanyarwanda baba mu mahanga bari kure y’igihugu cy’amavukiro, ibikorwa bibahuza nko kwizihiza umunsi w’umuganura bituma bagaragaza urukundo bafitiye igihugu cyabo. Umuganura kikaba cyari kimwe mu birango bigaragaza umuco kandi bikubaka umuryango nyarwanda. „Ku munsi w’umuganura, umwana aganurira ababyeyi…“ Ayo magambo dukunze kuyumva kenshi mu biganiro nyarwanda. Bikagaragaza ko Umuganura ugenura agaciro kagomba guhabwa umuryango, bikibutsa kandi ko umurimo ariwo soko y’amajyambere, yaba ay’umuryango cyangwa igihugu cyose. Udakora ntakarye, niko bavuga mu kinyarwanda. Umusaruro nicyo kintu gikomeye gishimisha umukozi. Abana batozwa gukora hakiri kare, bamara kuba abagabo, bagakoresha ingufu zabo za gisore, bityo bakiteganyiriza ibihe by’iminsi mibi. Umubyeyi kandi yizihirwaga no kuba yaratoje abana be umurimo, kuko uwo ariwo mugisha ukomeye umuntu ashobora gushyikiriza abamukomakaho. N’iyo kandi ababyeyi bageraga mu zabukuru, iyo babaga baratoje abana babo imico ya kigabo ijyanye n’umurimo, bizihirwaga cyane ku munsi w’umuganura, kuko baganurirwaga n’abana babo ku myaka bejeje. Hanyuma ukaba n’umwanya wo kwifuriza abakiri bato kurushaho kugira ishya n’ihirwe. Iyo abana bamenyeraga ababyeyi babo bageze mu zabukuru umuganura, babaganuza ku mbuto nziza zavuye mu murimo wabo, babaga bizeye bidasubirwaho kubonera umugisha mu bikorwa by’umwaka ukurikiyeho.
Ni byiza ko abanyarwanda bibukiranya, kabone n’’iyo baba bari hanze y’igihugu cyabo, akamaro k’umunsi w’umuganura. Abanyarwanda baba mu Budage uwo muco bakomeje kuwitaho, ibyo bigaragara buri mwaka iyo bateranye, bagasangira ku musaruro w’ibyo babasshije kuronka, bagashimira Imana yabahaye kubigeraho, ibyo kandi bikaba umwanya wo gusabana no kungurana inama.
Kubaho ni ukubana.
Mu birori byo ku wa gatandatu ushize, umunsi w’umuganura warushijeho kugaragariza abanyarwanda ko ikibahuje kiruta kure ikibatanya. Nyuma y’igitambo cya misa cyo gushimira Imana no gusabira u Rwanda, abanyarwanda bari mu muganura barahuye basangira ku byiza Imana yabahaye mu mwaka wose, baboneraho n’akanya ko kwishima no kwidagadura. Uretse imyaka ya kinyarwanda abateguye umunsi bagerageje gushakisha kugira ngo biyibutse umuco wabo batibagiwe no kuwushishikariza ababakomokaho, n’imyaka ya kizungu ntiyahabuze. Kuva ku kigori cya gihanga kugera ku nyotse za kizungu (barbecue), uwari hari wese yageragezaga gufata kubyo asanzwe yikundira. Mu magambo yavugiwe aho, abayafashe bose bagarutse ku gaciro k’umubano w’abantu. Mu ijambo ryavuzwe n’umwe mu basheshe akanguhe bategura uwo munsi ariwe Depite Nkerinka Eustache, yibukije abari aho ko nta kiruta kwicara abantu bakagubwa neza, bagasabana mu rukundo rwa kivandimwe. Yerekanye ko ibyiza iyo bisangiwe birushaho kunezeza ababihuriyeho. Bityo uretse umwaga, ubundi ibintu biba biriho, ari nacyo gituma umuco wo kubisangira uba ugomba kwimakazwa.
Abanyarwanda baba mu Budage bashimishijwe n’uko RNC yaje kubashyigikira mu kwizihiza umuganura.
Amagambo nkayo meza kandi yasubiwemo n’ukuriye igikorwa cyo gutegura umunsi w’umuganura ariwe Bwana Prudence Niyonzima. Yongeye kwibutsa akamaro ko kwizihiza umunsi w’umuganura, kuko bibumbatira ubumwe n’ubusabane mu banyarwanda. Umwe mu bashyitsi bari baturutse kure, Bwana Jonathan Musonera, akaba kandi yari muri délégation yari yoherejwe n’ishyaka RNC yari yaje gushyigikira abanyarwanda baba mu Budage, nawe yagarutse ku kamaro ko kunga ubumwe no gusabana mu mubano uzira urwango. Mu ijambo yavuze, yanatsindagiye ku kintu ko abanyarwanda ubundi ari beza, ko nta kindi bazira uretse kuvangirwa n’abantu bikunda babashora mu nzangano zidafite icyo zimaze.
Nyuma y’imyidagaduro yagejeje mu gicuku, abari bitabiriye umunsi basezeranyeho, bataha biyemeje gokomera ku muco w’umubano mu bantu wahoze uranga bene kanyarwanda.
Théophile

robotstxt: allowed

filter: keep


text:
Wubahe so na nyoko - Pastor Desire
“Wubahe so na nyoko, kugira ngo uramire mu gihugu Uwiteka Imana yawe iguha.” (Kuva 20:12)
Kugira ngo umuntu abeho haba harabayeho guhura kw’abantu babiri hanyuma Imana ikaba hagati yabo ikabaha umugisha w’urubyaro. Uwo mwana uvutse afita inkomoko mu muryango kwa runaka na nyirakanaka aho akaba ari naho arererwa agahabwa ubumuntu, indangagaciro nziza, ubusabane, akagira icyizere cy’ejo hazaza.
Iyo umwana atarerewe mu muryango ntagire n’umugisha wo kurerwa n’ababyeyi akenshi akurana ubumuntu butuzuye bityo akaba afite ibyo abura byinshi kandi bizamufasha kubaho mu buzima busanzwe.
Bibiliya yasanze umuntu uko ateye, adashyiriweho amategeko yajya ahora acumura ku nkomoko ye akibagirwa aho Imana yamukuye bitewe n’uko uko umuntu akura agenda yumva ashaka kwigenga.
Hano ndifuza kuvuga ku babyeyi b’uburyo bubiri: Abatubyara mu mubiri nabo dutegekwa kububaha kugira ngo bitazatuzanira gukenyuka, ariko nifuza ko tuvuga ku babyeyi bo mu mwuka.
Umuntu arakizwa akavukira mu itorero runaka bakamurera bakamukuza hanyuma ejo akigomeka kubera kutubaha. Aragenda agacamo abantu ibice kuko yumva we yamenye ibyo abandi batazi agashinga itorero rye ndetse agatwara umubare runaka w’abantu avanye aho yarerewe.
Kuba mukuru, guhabwa impano no kwigenga si byo kibazo. Aho uburyo abasohoka bagenda ntibuzatuma bajyana umuvumo kuko nta mugisha wa kibyeyi bigeze bahabwa? Njye ntekereza ko bibaye byiza uramutse uhamagariwe gukora ibindi nta kibazo ariko birakwiriye ko ugenda ubanje gusezerwaho neza n’abakureze.
Icyo twirengangiza ni uko imbuto yose ubiba ari yo uzasarura kandi Imana izitura umuntu wese ibingana n’ibyo yakoze akiri mu isi. Buri wese utangira umurimo akwiriye kureba urufatiro yubakiraho kuko abenshi bakorera umurimo ku muvumo ni yo mpamvu amatorero ahora acikamo ibice buri gihe.
Birashoboka ko wabyarwa n’ababyeyi cyangwa itorero bafite imyumvire idashobotse ariko ijambo ry’ Imana ritubwira kubana amahoro n’abantu bose. Kuko rero Imana ireba mu mutima, iyo irebye igasanga nta bwigomeke burimo nta muvumo wagufata uwo ari wo wose.
Ijambo ry’Imana ryatubwiye impamvu yo kubaha ngo ni ukugira ngo tuzaramire mu gihugu: Burya buri wese agira igihugu Imana yamuhaye. Ibi twabigereranya n’iyerekwa cyangwa umurimo Imana yaguhaye.
Kuki amatorero, abahanzi, abahanuzi, abavugabutumwa, abanyamasengesho, abanyempano zitandukanye bataramira (kurama) mu mpano zabo? Aho ntibaba babiterwa n’umuvumo wo kutubaha ababyeyi bagakorera mu bwigomeke bityo ejo wabashaka ugasanga barazimye cyangwa bahora bacikamo ibice?
Iyo tuvuze kubaha harimo kumvira, gukunda no kuganduka. Niba wifuza kuzakorera Imana igihe kirekire ujye wirinda ikintu cyose cyatuma utandukana n’abandi ubitewe n’ubwigomeke mu mutima. N’ubwo haba hari ibyo utemera, shakisha ukuntu byarangira mu mahoro hanyuma uzagende ufite umutima wera utakurega ikibi. Ibi bizatuma ugira umugisha mu buryo bwose.
Pastor [email protected]


text:
1.Iyogoshe:abakobwa bakunda umuhungu usa neza wogoshe ubwanwa. Kuba usa neza ukeye bituma umukobwa atekereza ko wiyubashye kandi nawe umwubaha ku buryo wiyitaho mugiye guhura
2.Jya Wiyuhagira Kenshi: Abagabo bakunze kubira ibyuya cyane kubera imirimo na siporo bakora. Umukobwa aba ashaka umuhungu uhumura neza
3.Itere ka Parfum k'abagabo
4.Menya Kumwenyura: Kumwenyura bimara ubwoba no kwitinya. Umuntu agaragara neza kurushaho iyo amwenyura. Ugomba guhora umwenyura buri gihe kuko ntiwamenya ushobora kukubenguka kubera inseko yawe.
5.Hagarara Wemye. Gira nk'uko mama wawe ahora akubwira. Hagarara wemye, wumve wifitiye ikizere kandi wiyemeye.
Inama k'Umusore Ugiye Kurambagiza Umukobwa II
1.Iyogoshe:abakobwa bakunda umuhungu usa neza wogoshe ubwanwa. Kuba usa neza ukeye bituma umukobwa atekereza ko wiyubashye kandi nawe umwubaha ku buryo wiyitaho mugiye guhura


text:
Perezida wa Njyanama ya Rubavu, Dushimimana Lambert, yabivugiye mu nama ya Njyanama y’ako karere yo kuri uyu wa 29 Kanama 2016, asaba abakozi guhinduka bagaha serivisi nziza abaturage aho gushaka indonke.
Yagize ati “Dukomejwe gufatwa nk’Abakongomani kubera imyitwarire yo kwaka ruswa, kandi iyi ruswa n’imyitwarire yo kudakorera abaturage bituma baduha isura mbi ntidutere imbere."
Avuga ko imyitwaririre nk’iyo ituma hari abitiranya abagakoramo n’Abakongomani.
Dushimimana yatanze ingero z’akarengane abaturage bakorerwa, ndetse atunga agatoki serivisi z’ubutaka zivuna abaturage.
Ati "Birababaje kuba umukozi w’akarere ahabwa ibyo agomba ngo ajye gusura koperative mu murenge, yagerayo agasaba ko bamuha amafaranga ngo ntiyagendera ubusa, umuturage agakora igikorwa cy’indashyikirwa yashaka kubona ibyangombwa umukozi akamusaba kugiramo imigabane yabyanga akamudindiza.”
Yanagarutse ku kibazo cyo kwica amasaha y’akazi, aho umuturage agera ku karere saa moya akabura umuhasa serivisi bikarinda bigera saa kumi atarabona atarakirwa, yanayihabwa agasabwa amafaranga ngo ntiyayihabwa ku busa.
Dushimimana avuga ko abaturage batuye mu mirenge itegereye akarere bananizwa mu guhabwa ibyangombwa. Yavuze ko nk’abashaka gusana no kuvugurura inzu basabwa kujya ku karere asaba ko harebwa uburyo bajya boroherezwa bidasabye izo ngendo.
Inama njyama y’Akarere ka Rubavu yateranye igamije kwemeze Umunyamabanga Nshingwabikorwa w’akarere, Nsabimana Sylvain, umaze amezi umunani mu kazi no gukora ihererekanyabubasha hagati y’ubuyobozi bwa Njyanama na Njyanama icyuye igihe.
Muri iyo nama Njyanama y’Akarere yanagaragarijwe igishushanyombonera cy’Umujyi wa Rubavu ugizwe na 37% by’abatuye akarere, bagaragarizwa ko hakenewe kubakwa inyubako 2,400 buri mwaka mu kuwongera.
Ibitekerezo ( 2 )
Nshimiye perezida w’ inama njyanama y’ akarere ka Rubavu ko atariye iminwa kukibazo nkicyo kidindiza iterambere mbonereho nsabe nabandi bayobozi bizindi nama njyanama zutundi turere kutarya minwa kubibazo byugarije abaturage nkibyo cyane ko aricyo baba barabatoreye.
nejejwe ninama nziza mwagize kuko ibyo mwizeho nibizatuma akarere kacu katagirwa akabakongomani ahubwo kabe akabanyarwanda, kandi izo mpanuro zirasoanutse pe, ahasigaye nimurebe abatabishyira mubikorwa mubashyire hanze bareke abumva neza gahunda za leta bazishyire mu bikorwa


text:
Mu nkambi zakira impunzi ziva Congo abana bamwe bamererwa nabi kubera indyo n'imiti ya kizungu batamenyereye.
Abana bari barahungiye muri Congo n’i Burundi abenshi ntibashoboraga kuvuzwa. Iyo hari uwarwaraga,ababyeyi basoromaga ibyatsi bagakoramo imiti bakamuha yagira Imana agakira yagira ibyago agapfa. Aho mu mashyamba bari bari ntaho bashoboraga kubona ivuriro. Ibyo kurya babonaga na byo sibyo basanga mu nkambi zibakira kandi hari igihe bazimaramo iminsi myinshi.
Ababyeyi twaganiriye bose ariko ntibabibonaga kimwe. Hari abatubwiye ko aho bagereye aho bakirirwa mu Rwanda ari bwo abana babo batangiriye kumererwa nabi kubera imirire mibi. Ngo umwana ntashobora kurya ibigori kandi atabimenyereye. Aho babaga mu buhungiro ngo bakoreshaga uburyo bwose bagashaka imirimo, nko guhingira abantu, gukora akazi ko mu rugo, cyangwa bagacuruza utuntu, nk’imboga n’ibindi.
Kayitesi Justine ati:
“Aho nari narahungiye umwana wanjye yari ameze neza kuko nashakaga akazi, ngacuruza imboga, umwana wanjye ngashobora kumubonera ikimutunga cyiza kandi gihagije. Ati ariko aho njyereye mu Rwanda baduhaye ibigori n’ibishyimbo kandi abana batabimenyereye, batangira kurwara kubera ibiryo bibi n’umwanda.”
Kayitesi avuga ko ibyo bituma abana bahandurira indwara nyinshi, ubuzima bwabo bugatangira kumera nabi cyane. Ubu umwana we ngo arwaye kuruka no guhitwa kubera kurya ibiryo atamenyereye. Kayitesi asanga rero bari bakwiye kugira vuba bakabavana aho bakiririwe, bakajyana iwabo kuko ubuzima bw’abana babo butameze nabi.
Kampire Patricia we ati:
“Iyo twirukaga mu misozi iyo umwana yarwaraga twasoromaga ibyatsi tukamuvugutira tukamuha akanywa kuko ntawashoboraga kubona aho avuriza umwana. Aho twabaga ni mu mashyamba, nta miti washoboraga kubona.”
Kampire avuga ariko ubu bameze neza, ngo nta kibazo.
Ishami ry’Umuryango w’Abibumbye ryita ku mpunzi, HCR, ryari rikwiye kureba uko ryajya ryihutira gutahana abantu mu ngo vuba kuko usanga abana bato bahandurira indwara nyinshi kubera imirire mibi n’umwanda.
Shakira andi makuru yo mu karere hano.
Saba amakuru muri email yawe hano.


text:
Umunyamakuru wa Radio Umucyo akaba n’umushyushyarugamba(MC) mu misango y’ubukwe nyarwanda yatangije umushinga w’ubukwe hamwe n’uwo yihebeye Providence
Umunyamakuru wa Radio Umucyo witwa Jyamubandi Deo yatangije umushinga w’ubukwe afitanye na Providence , berekanywe bwa mbere mu materaniro yabereye kuri Dove Hotel, kuri iki cyumweru tariki 27 Gicuransi mu iterero rya ADEPR , umudugudu wa Nyarugenge.
Umunyamakuru, MC akaba n’umusizi Jyamubandi deo, yari yagaragiwe n’inshuti ze zirimo abo biganye, abo bakorana n’umuryango we mu rwego rwo kumwereka ko bamushyigikiye.
Deo na Providence berekanwe muri CEP(former KIST-KHI) aho Deo yakoreraga umurimo w’Imana ikiga muri Kaminuza y’u Rwanda
Deo yashimye Imana ko yamubashishije kuva mu cyiciro kimwe akajya mu kindi . Yongeyeho ko nta kinezeza umubyeyi nko kubona umwana we akura muri make ntagwingire,kuva mu cyiciro cy’ingaragu ujya mu cyiciro cy’abubatse na byo binezeza ababyeyi.
Yashimangiyeko kubona uwo muhuza bitoroshye nk’abakirisito bisaba kubisengera. Yagize ati “Kubona uwo muhamanya, mukundana by’ukuri, mwuzuzanya mutarareranywe si ikintu cyoroshye uretse Imana iduhitiramo twebwe abamenye Yesu Kristo. Nanezerewe cyane kubona itorero rya ADEPR umudugudu wa Nyarugenge batuzamurira ibiganza bakaduha uburenganzira bwo gutangiza umushinga w’ubukwe twarabisengeye Uwiteka yumva gusenga kwacu. Ntabwo tugiye kwicara ngo tugereke agakuru ku kandi kuko urugendo ruracyari rurerure kugeza ku rupfu cyangwa Kristo agarutse kujyana itorero rye.”
Jyamubandi Deo mu ijambo yageneye abari bamugaragiye, ntiyahwemye gushimira ababyeyi, inshuti n’abavandimwe bakomeje kumushyigikira muri uyu mushinga w’ubukwe kandi yashimiye umukunzi we Abiringiyimana Providence wamweretse urukundo rutagajuka mu gihe cy’imyaka irenga 2 bamaranye.
Aha Deo yari yabaye MC mubukwe
Ubukwe Bwa M.C, Umunyamakuru akaba n’umusizi Jyamubandi Deo na Abiringiyimana Providence buzaba Kuwa 18/08/2018.


text:
Uko wakwirinda kugenda ugasiga umwana arira
Abana cyane cyane bari hagati y’umwaka n’imyaka itatu ntibaba bashaka gusigara mu rugo iyo babona ababyeyi babo bagiye. Benshi rero bararira ugasanga ababyeyi bakora ibishoboka ngo barinde umwana ako gahinda gusa akenshi babikora nabi. Dore uburyo bwiza wabikoramo :
Mu gihe uri kwitunganya bibwire umwana, umusobanurire aho ugiye kujya igihe ugarukira n’icyo ugiye gukora.
Hageze ko ugenda irinde kumwihisha ngo ugende atakureba ahubwo musezere neza umubwire ko muri bwongere kubonana. Iyo umwihishe umwana yibaza impamvu atakubona kandi wari uhari bigatuma arira yibaza ibyo aribyo.
Ushobora kureka umwana akaguherekeza gato, hanyuma agasubira mu rugo hamwe n’uwo umusigiye.
Mu minsi ya mbere utangiye kubimubwira umwana ashobora kurira mu gihe abona ugiye kugenda, nta kibazo mureke arire ntukomeze gukomeza umuterura ngo utinde usige acecetse, musezere bisanzwe ugende akureba. Nubitindamo azajya akomeza arire kugirango uhagume.
Uko ugenda usobanurira umwana kandi akabona ugenda ukagaruka, bizamufasha kumva ko gutandukana ari ibintu byoroshye ntibizajye bimuriza, bizatuma kandi n’umubyeyi aticiria urubanza ko yabeshye. Ikindi ni uko ari urugero rwiza rwo gukurikiza kuko umwana nakura nawe azajya avuga aho agiye.
Hifashishijwe urubuga : etreparent
photo : google


text:
UMUNARA W’UMURINZI—WO KWIGWA Nyakanga 2014
Iyi gazeti irimo ibice bizigwa kuva ku itariki ya 1 kugeza ku ya 28 Nzeri 2014.
Bitanze babikunze muri Micronésie
Hari ibibazo bitatu abajya gukorera umurimo kuri ibyo birwa bya Pasifika baturutse mu bindi bihugu bakunze guhura na byo. Abo babwiriza b’Ubwami babikemura bate?
“Yehova azi abe”
“Urufatiro” n’ ‘ikimenyetso gifatanya’ bivugwa muri 2 Timoteyo 2:19 bidufasha bite kumenya aba Yehova?
Abagize ubwoko bwa Yehova ‘bazibukira ibyo gukiranirwa’
Amagambo ngo “nazibukire ibyo gukiranirwa” ahuriye he n’ibyabaye mu gihe cya Mose? Ibyabaye icyo gihe bitwigisha iki?
INKURU IVUGA IBYABAYE MU MIBEREHO
Nabuze data—Mbona undi Data
Soma inkuru ivuga ibyabaye mu mibereho ya Gerrit Lösch, umwe mu bagize Inteko Nyobozi.
“Muri abahamya banjye”
Kuba twitwa Abahamya ba Yehova bisobanura iki?
“Muzambera abahamya”
Kuki Yesu yagize ati “muzambera abahamya,” aho kuvuga ko bari kubera Yehova abahamya? Ni iki cyadufasha gukomeza kugira ishyaka mu murimo wo kubwiriza?


text:
Abakozi ba Sena biyemeje kubaka Sena ifite Intego imwe kandi itahiriza umugozi umwe
Kuri iki cyumweru taliki ya 8 Mutarama 2012, mu Karere ka Musanze abakozi ba Sena basoje umwiherero bari bamazemo iminsi itatu, aho biyemeje guhuriza hamwe kugira ngo barusheho guteza imbere urwego bakorera.
Hagendewe ku ntego nkuru y’ umwiherero yo kurebera hamwe uburyo abakozi barushaho kunoza umurimo bashinzwe wo gufasha Abasenateri kuzuza neza inshingano zabo, muri urwo rwego, abakozi ba Sena bahawe ibiganiro bitandukanye bigamije kubahugurira kumva neza kandi kimwe inshingano za Sena n’izabo by’umwihariko. Ibiganiro byabaye kandi umwanya mwiza wo gufata ingamba z’uburyo inshingano zabo zagerwaho hakorwa umurimo unoze kandi ukorewe igihe.
Umwiherero wafatiwemo imyanzuro myinshi yabumbiwe mu nteruro imwe igira iti:â€ONE SENATE, ONE PEOPLE, ONE PURPOSE†ugenekereje mu Kinyarwanda igisobanuro ni  “Sena imwe, umuntu umwe, intego imweâ€; ibi byose byagarutsweho mu rwego rwo kugira ngo abakozi bose bumve inshingano za Sena kimwe ngo barusheho gutahiriza umugozi umwe kuko n’ icyerekezo ari kimwe.
Muri rusange, imyanzuro yafatiwe mu mwiherero yagarutse ku mirongo mikuru ariyo kurangwa n’ imyitwarire iboneye mu kazi kabo ka buri munsi; gusobanukirwa inshingano zabo no kuzishyira mu bikorwa; gukora umurimo unoze kandi ku gihe, no gufasha Abasenateri kuzuza inshingano zabo.
Asoza umwiherero, Visi Perezida wa Sena, Gakuba Jeanne d’Arc, yashimiye abakozi ubwitange n’umurava bagaragaje aho bishyiriyeho ubwabo imyanzuro ibafasha kurushaho kunoza umurimo wabo. Yijeje abakozi inkunga ya Biro ya Sena kugira ngo basohoze neza akazi bashinzwe, yagize ati : “Dufite itafari rinini ryo kubaka igihugu kandi rigomba kuba rikomeye ku buryo abantu bose baryubakiraho. Ibyo tuzabigeraho tuba intangarugero mu mikorere n’imyumvire yacu, twiha intego isobanutse kandi dukorana umurava. Ubutwari, urukundo n’ishyaka ryo guteza imbere Sena n’igihugu cyacu nibyo bigomba kuturanga. â€
Mu kiganiro yagiranye n’ abanyamakuru nyuma y’ uyu mwiherere, Umunyamabanga Mukuru wa Sena, Bwana Cyitatire Sosthene yavuzeko uyu mwiherero wateguwe mu rwego rwo kwisuzuma nk’abantu batahiriza umugozi umwe, bishimira ibyagezweho ndetse banareba ibitaragenze neza bagafata ingamba zo kubihindura. Kuri we kandi ngo nta mwanzuro abona ko usumba iyindi kuko imyanzuro yose yahafatiwe ari ingira kamaro ko icyari kigamijwe ari ukureba uburyo abakozi bafasha abasenateri mu kuzuza neza inshingano zabo.
Â


text:
Mike yarikanze na Papa yibaza ikibaye…Kate yambwiriraga kuri telephone afite igihunga cyinshi, mu magambo yambwiye numvisemo ngo “Banguka kwa muganga…” ubundi telephone iba irikupye
Nahise mpaguruka vuba nsohoka niruka ngeze hanze Mike wari unkurikiye ahita ampamagara,
Mike-“Gabby! Gabby! hagarara mfite imodoka ndakujyana, ubu koko ugiye wambaye n’ ibirenge?”
Nibwo nibutse ko Mike afite imodoka ndetse ko nari ngiye nambaye ibirenge maze nsubira inyuma nshyiramo inkweto twinjira mu modoka njye na Mike ndetse na Papa dufata urugendo.
Twageze kwa muganga mpamagaye nka Kate inshuro icumi ariko mubura, mva mumodoka barankurikira tugeze ku cyumba mukecuru yari arwariyemo twasanze ntamurwayi urimo… nimero ya Kate nayo ikomeza kwanga gucamo.
Twatangiye kubaza abantu bose ariko bakatubwira ko batabizi, sinzi ukuntu nagonganiye n’ umuntu mu kirongozi ngerageza gushaka aho Kate, mukecu n’ umwana we ndetse na Shaddy bari, mpita muhagurutsa vuba ngo musabe imbabazi, duhuje amaso,
Njyewe-“Eeeeh! Kevin?”
Nakubitanye amaso na Kevin yari yambaye imyenda y’ abaganga agaragara bidasubirwaho nk’ umuganga,
Kevin-“Gabby! Ni wowe?”
Njyewe-“Yebaba weee! Kevin! Mbabarira rwose ntabwo nguhutaje mbishaka”
Kevin-“Gabby! Nta kibazo Gabby! Nanjye nabibonye
Njyewe-“None se wabaye umuganga ryari?”
Kevin-“Eeeeh! Hashize igihe…wihangane Fanny yambwiye ibyawe wafunguwe ryari se?”
Njyewe-“Hashize igihe kabisa, amakuru ya Fanny se?”
Kevin-“Yewe amakuru ye ni menshi ariko ubwo nkubonye nzayaguha neza, none se warwaye cyangwa? Niki cyaguhangayikishije kuburyo ugenda ugwira abantu?”
Njyewe-“Kevin! Nje hano mpamagawe na Girl friend wanjye wari uje kureba umukecuru turwaje, numvaga avugana igihunga kinshi menya hari icyabaye, tugeze mu cyumba uwo mukecuru yari arwariyemo none turamubuze”
Kevin-“Uuuh! Ubwo si babandi bazanye mu cyumba k’ indembe ra?”
Njyewe-“Ngo icyumba cy’ indembe?”
Kevin-“Hari umukobwa n’ umukecuru bazanye mukanya mu cyumba cy’ indembe, byashoboka ko wenda baba ari bo, ngwino tujyane urebe”
Nahamagaye Papa na Mike bari bari ku ruhande nabo babaza uwo babanye wese maze dukurikira Mike, twageze ku cyumba cy’ indembe mpita mbona Kate ahahagaze nihuta vuba nawe ahita yirukira mu gituza.
Nahise menya ko mukecu ari we bazanye mu cyumba k’ indembe mbonye na wa mukobwa we ahingutse aho asa nuwataye umutwe maze mbwira Kevin,
Njyewe-“Kevin! Urakoze, nta kabuza koko mukecuru bamuzanye hano…”
Yahise ansha mu ijambo,
Kevin-“N’ umukobwa babazananye ariko ni uwanyu?”
Njyewe-“Oya…nguyu Girl friend wanjye nakubwiraga…”
Kate-“Gabby! Na Shaddy ari muri coma”
Twese twarikanze dutangira kubaza Kate uko bigenze maze nawe atangira kutubwira byose,
Kate-“Njye na Shaddy twateguye ibyo kugemura ntazi ko turi bugere aha biragenda gutya,”
Njyewe-“None se byagenze bite kutatubwira, humura nturi wenyine kandi komera gira wa mutima nishimira”
Kate-“Ubwo twageze hano maze tugihinguka mu cyumba mukecuru yari arwariyemo Shaddy agikubita amaso uyu mutantine na mukecuru aba araguye…nyuma nibwo twamenye ko mukecuru ari mama we”
Ako kanya twese twarikanze ninabwo nibutse ya nkuru mukecuru yambwiye menya ko Shaddy ari bucura bwe yari yongeye kubona,
Papa-“Niko…natwe mutubwire, none se uwo mukobwa ngo byagenze bite…”
Natangiye gutekereza ukuntu Shaddy nakuye amenyo ari umwana wa muzehe wabaga iwacu, nongeye guhindukira nibaza ukuntu Papa agiye kongera kubona Shaddy umutima utangira gutera cyane, tukiri aho muganga aba arasohotse,
Muganga-“Murakomeza mwihangane”
Mukuru wa Shaddy wari warize yahogoye yahise abaza muganga atakamba,
We-“Muga mukecuru byarangiye koko?”
Muganga-“Oya ihangane, mukecuru wawe araza kumera neza, gusa ubwonko bwe bwananiwe kwakira ibyo yari abonye acika intege, uriya mukobwa we mukanya gato araba akangutse”
Muganga yahise adusiga aho aragenda maze mukuru wa Shaddy yatangiye kuganya cyane avumira ku gahera Shaddy, yatangiye kuvuga byinshi,
We-“Yuuuu! Aranze aramuhitanye, n’ ubundi ntabwo yari kuzapfa adakoze ishyano, umukobwa wanze kumva se na nyina akumvira ijeri dore ibyo akoze, ese ubundi yazaga aha kumara iki…”
Papa-“Uwo mukobwa ninde?”
Mukuru wa Shaddy yahise avuga cyane,
We-“Wahora n’ iki wa musaza we ko umukobwa wanze kwambara ngo yikwize, agasamara akadusiga ngo kuko ngo tudafite, akanga gutamira akajumba ngo azarya ibisiga ariwe uduhekuye”
Papa-“Uwo turamidiha nakanguka kuko niba yaranze kumvira none akaba atumye mukecuru amagara amucika urumva….”
Papa yakomeje kuvuga atyo nkomeza kwibaza namubona ikiracura aho, hashize nk’ amasaha abiri mukuru wa Shaddy akiganya.
Twagiye kubona tubona urugi rurakingutse maze hasohoka umuganga, akurikirwa na Shaddy wariraga bikomeye, mukuru we atangira kumutuka.
Narahindukiye ndeba Papa nsanga areba cyane Shaddy adahubya hashize akanya aba aravuze,
Papa-“Yeeee? Ga…Ga…Gabby nako nyine ubundi harya…Shadia…”
Papa yabuze aho akwirwa, uwo munsi wabaye uwo kubibutsa byose no kubona neza film y’ ubuzima bwabo.
Shaddy yahise yicara hasi maze arira yigaragura nk’ umwana muto, Kate akomeza gufata amaherezo arahora,
Shaddy-“Papa Gabby! singushinja ko ari wowe watumye mera ntya…”
Papa yarikanze yumvise Shaddy atakigira amenyo, uwo munsi ntacyo bari bakiduhishe,
Shaddy-“Papa Gabby! Uko meze uku ninjye wabyiteye ntiwicire urubanza, Gabby wawe nashatse kwihimuraho indwara watumye ntazongera guseka ukundi, ariko kandi nanone niwe wanyeretse ko nta nkuba ikubita umunyabugingo”
Mukuru wa Shaddy yayobewe ibiri kuba , Mike, na Kate ndetse na Kevin wari ukuri kumwe natwe bari bumiwe Shaddy yakomeje kuvugana amarira,
Shaddy-“Iyaba Mama yakiraga ngo byibuze musabe imbabazi abe ari njye upfa mu kimbo cye kuko n’ ubundi napfuye mpagaze”
Papa yaratitiye atangira kuvuga adidimanga,
Papa-“Shadia…Shadia we,genda amateka yanjye nawe yakoze byinshi, ubu se koko nkore iki? Ubu se umubyeyi wawe namuhinguka imbere nkamubwira ko ari njye nahaye umwana we ibyo yifuza akaba maraya bikarangira atagira n’ amenyo yo gutamira ka kajumba yanze…oya oya reka ngende”
Papa yagiye kugenda ariko ako kanya ndamubwira,
Njyewe-“Oya wigenda Papa, ibyabaye byarabaye ahubwo ugize amahirwe ibyari ibanga ryanyu bibahaye rugari ngo musibe utununga mwasize mu nzira maze mudusize musanga ababyeyi”
Papa yikije umutima koko maze ahagurutsa Shaddy, imbabazi za mbere yazisabye mukuru wa Shaddy ariko ntiyazimuha ndetse n’ amarira menshi abasaba kuva aho ako kanya.
Koko baragiye dusigara aho, abaganga batubwiye ko mukecuru ashobora gukanguka mu masaha atanu ari imbere, mukuru wa Shaddy yadusabye gutaha ko arahaguma maze tumuha ibyo yari akeneye byose turamusezera.
Kevin yaraduherekeje tugenda tuganira nanjye mubwira aho nsigaye mbarizwa dupanga kuzicara umunsi umwe tugasangira agafante maze ndamushimira ndamusezera.
Mu modoka,
Kate-“Mbega agahinda weee, ariko nawe ibaze uri umubyeyi nyuma yigihe ukabona umwana wawe ameze kuriya?”
Mike-“Birababaje cyane kabisa, ahubwo se buriya bagiye hehe? Buriya se basohotse bageze hanze baraganira?”
Twakomeje kugenda twibaza byinshi tugera kwa Kate, nti twari guca ku rugo birumvikana gusa twagezeyo dusanga Teta na Linda bakiri aho bacururizaga tubajije umukozi ko Shaddy yaba yaje atubwira ko atigeze aza.
Twarahangayitse ariko nta kundi twagombaga kubyakira, Kate twaramusezeye maze dufata umuhanda, mu modoka tugenda,
Mike-“Bro! Ubuzima n’ ubuzima ibi byose bijye bigusigira isomo ryo kuzaba umugabo mbega uwo bita umugabo”
Njyewe-“Byihorere Mike, nanjye ntabwo ndi umwana w’ igitambambuga, uzi kubona umubyeyi wawe agaragurika?”
Mike-“Niba nawe uramufite uramureba agaragurika, ubu se nkanjye navuga iki? Ariko niba anahari azasenge Imana sinzamubone kuko…”
Njyewe-“Oya Mike, ahubwo jya usenga Imana uzamubone naho kuvuga ngo…”
Mike-“Hmm! Gabby! Ibyo tubireke udatuma umujinya wiyongera nkagonga”
Twakomeje kugenda maze tugeze imbere ndibuka,
Njyewe-“Eeeeh! Nari nibagiwe Bro, nibutse ko twaje muri ibi utandangirije ibya Patrona”
Mike-“Eeeeh! Nyine ubwo yambwiye gutyo numva birankomereye cyane maze musaba ko nabanza nkabitekerezaho nkazamusubiza, Gabby! Ubu koko uyu si umusaraba ashaka kunyikoreza?”
Njyewe-“Ngo umusaraba? Wowe urabona amahirwe akomeza kwiyongera kuri wowe ukaba umwizerwa bigeze aho kuragizwa byose warangiza ngo umusaraba? Mbega Mike! Ehhh! Ibaze imitungo ye yose ayigushyizeho….umva ku isi hari abantu ariko hari n’ bandi tu!”
Mike-“Uzi impamvu se ndi kuvuga ko ari umusaraba Gabby?”
Njyewe-“Iyihe mpamvu?”
Twari tugeze mu rugo, kuko bwari bwije nanze ko twinjira aparika hanze tuguma mu modoka,
Mike-“Gabby! Nkubu ndamutse nemeye akanyandikaho imitungo ye, ejo bagatahura ko hari aho yayinyereje urumva ntabigwamo?”
Njyewe-“Oya Mike! Nta muntu wanyereza ubutunzi ngo abufashishemo abakene n’ imfubyi, ngaho reba uwo uri we ubu ngubu, reba iwanyu ukuntu yahasirimuye, eeeh! Humuka!”
Mike yakomeje guceceka maze hashize akanya,
Mike-“Ndabyemeye Gabby! Ikizaba uzamenye ko ari wowe wangiriye inama”
Twakoranye mu ntoki maze mva mu modoka ndamusezera amaze kurenga ninjira mu rugo nkomeza kuri salon ndakomanga Mutesi arakingura ndinjira…nkigeramo natunguwe no kuhasanga Shaddy……………………………………………
Ntuzacikwe na Episode ya 88


text:
Ikibazo cyo kubura inkwi zo gucana ndetse no kujya guhiga inyamaswa z’ishyamaba, ngo ni bimwe mu bituma abaturage bo mu mirenge yo mu karere ka Kirehe ihana imbibi n’igihugu cya Tanzaniya bambuka umupaka mu buryo bunyuranyije n’amategeko bigatuma bamwe muribo bafatirwayo bagafungwa abandi bagakubitwa ndetse ngo hakaba n’abahatakariza ubuzima.
Nkuko aba baturage baturiye umupaka uhuza u Rwanda na Tanzaniya babivuga ,ngo ikibazo cyo kubura inkwi zo gucana ndetse no kujya guhiga inyamaswa ni byo ntandaro ituma bamwe mu baturage banyura iz’ubusamo bakishora muri Tanzanziniya mu ishyamba ry’akagera ,ibi ngo bigatuma benshi muribo bahurirayo n’ibibazo kuko hari abafatirwayo bagafungwa abandi bagakubitwa ndetse ngo hari n’abicirwayo
Kuba iki kibazo cya bamwe mu baturiye umupaka uhuza u Rwanda na Tanzaniya bambuka mu buryo butazwi bigatuma bahurirayo n’ibibazo by’umutekano muke , umuyobozi w’ingabo mu ntara y’uburasirazuba n’umujyi wa Kigali General Major Mubaraka Muganga avuga ko aba baturage bambuka uko bishakiye bagiye gutashya cyangwa se guhiga yo inyamaswa ko ibyo bakora ari ukwiyahura no kuvogera ubusugire bw’ ikindi gihugu bityo bakaba bagomba kubyirinda
Guverineri w’intaray’uburasirazuba Mufulukye Fred we avuga ko aba baturage baturiye umupaka batagomba kwitwaza kujya gutashaya inkwi cyangwa se guhiga inyamaswa muri Tanzaniya kuko ingaruka bahurirayo nazo zikomeye cyane dore ko ngo hari n’abahasiga ubuzima
Muri iyi minsi ngo hari abaturage bo mu mirenge itandukanye y’akarere ka Kirehe bagiye bafatirwa muri Tanzaniya bagiye gutashya cyangwa guhiga bamwe bagakubitwa abandi bagafatwa bagafungwa ku buryo ngo kugeza ubu hari abaturage bagera ku munani bo mu mu murenge wa Nyamugari bafashwe bakaba bagifungiwe muri Tanzaniya byumvikana ko abaturiye uyu mupaka uhuza u Rwanda na Tanzaniya basabwa kwirinda kuvogera umupaka uko bishakiye


text:
Eli Max Kagoma k'Imana yasuye abana bo ku muhanda mu gikorwa cyabereye i Nyabugogo ahazwi nko ku mashyirahamwe. Eli Max yakoze iki gikorwa ari kumwe n'umubyeyi wamureze akiri muto, aba ari we afata nka mama we. Ni igikorwa yakoze mu rwego rwo guhumuriza abana babaye mu buzima nk'ubwo yakuriyemo nyuma yo kujugunywa n'ababyeyi be agatoragurwa n'umugiraneza wamugize umwana mu rugo kugeza n'uyu munsi.
Aba bana ba Nyabugogo Eli Max yasuye, yabahaye inkunga y'inkweto anabaha ubutumwa bw'ihumure. Usibye inkunga yabahaye, Eli Max yanabaririmbiye zimwe mu ndirimbo ze ndetse aha n'umwanya abahanzi bari bamuherekeje nabo baririmbira aba bana bo ku muhanda. Twagirayezu Adjabu Corneil, imfura ya Rev Dr Gato Munyamasoko umuvugizi mukuru w'itorero AEBR mu Rwanda ni umwe mu bahanzi bari baherekeje Eli Max muri iki gikorwa cyo gusura abana bo ku muhanda.
Eli Max yakoze iki gikorwa ari kumwe n'umubyeyi wamutoraguye ku muhanda
Mu minsi ishize Eli Max Kagoma k'Imana yashyize hanze indirimbo nshya yise 'Nzahoyankuye' ikubiyemo ubuhamya bw'ukuntu yatawe n'ababyeyi be akaza gutoragurwa n'umugiraneza akamurera kugeza n'uyu munsi. Eli Max Kagoma k'Imana yabwiye Inyarwanda ko iyi ndirimbo ye ari inkuru mpamo y'ibyamubayeho akiri muto dore ko avuga ko yanyuze mu buzima bw'inzitane, Imana ikaza kuhamukura ikamwoherereza umugiraneza akamutoragura akamwitaho kugeza n'uyu munsi.
Eli Max Kagoma k'Imana
UMVA HANO 'NZAHOYANKUYE' YA ELI MAX KAGOMA
Eli Max Kagoma k'Imana aganira na Inyarwanda yasobanuye icyamuteye kwandika indirimbo 'Nzahoyankuye'. Yaragize ati:"Iyi ndirimbo yanjye ikomoza ku buzima bw'inzitane nanyuzemo nkaza kujugunywa n'ababyeyi banjye nkatoragurwa n'umugiraneza. Nyandika nagendeye kuri Zaburi 143;5. Ubwo nari mfite imyaka nk'itatu cyangwa ine ni bwo iwacu bantaye, nza gutoragurwa n'umuntu anjyana iwe arandera n'ubu turabana. Papa yari yarashatse abagore batanu nabanaga na muka data nawe atanyishimiye, gusa mama yari we mugore mukuru w'isezerano.Gusa nubwo nanyuze mu nzira y'inzitane nabayeho mu buzima bw'urujijo, ndashima Imana yabanye nanjye, narabababariye."
REBA AMAFOTO UBWO ELI MAX YARI YASUYE ABANA BO KU MUHANDA
Twagirayezu Adjabu Corneil yaririmbiye aba bana bo ku muhanda
Yabahaye inkweto zo kwambara
Habayeho n'umwanya wo gusengera aba bana bo ku muhanda
UMVA HANO 'NZAHOYANKUYE' YA ELI MAX KAGOMA


text:
Umumaro wa karoti ku misatsi
Karoti ni uruboga rwiza rukoreshwa mu gutegura amafunguro atandukanye ariko si ibyo gusa kuko hari nuko wayikoresha mu gukuza imisatsi yawe. Ku bantu bafite imisatsi ya naturel cyangwa se idefrije yanze gukura dore uko bazabigenza.
Ibikenewe
- Karoti 1
- Orange 1
- Kata karoti mo duto
- Kamuramo umutobe wayo
- Kamura orange nayo uvanemo umutobe wayo
- Bivange ubisige mu musatsi umasamo buhoro buhoro
- Bimarane iminota 30 ubone kubikaraba
- Wabikora rimwe mu cyumweru kaba gahagije ngo umusatsi wawe ukure neza kandi use neza.
Gracieuse Uwadata


text:
Confidence umukobwa ukomoka muri Kenya uzwiho kugira ikibuno kinini yatangaje ko yifuza umusore bakundana gusa akarusho akaba afite imodoka yo mu bwoko bwa Jeep kuko hari igihe bimugora kujyenda kubera umubyimba we.
Taliki ya 15 Mata mu kiganiro Edaily yagiranye n’umukobwa witwa Confidence uzwiho kugira ikibuno kinini abazwa ibijyanye nuko ntamukunzi afite kandi ari umukobwa wakwifuzwa na buri musore wese umubonye,avuga ko nawe bimutera ipfunwe kuba ntamukunzi agira gusa yongera ho ko azagira umukunzi ari uko ibyo ashaka ku musore abyujuje.
Abajijwe ibyo umusore agomba kuba yujuje ,yavuze ko icya mbere azaba afite imodoka ya Jeep kuko rimwe na rimwe akenera gutembera kandi afite ibiro byinshi byatwarwa n’imodoka ya Jeep kuko ubusanze iyi modoka ari ndende ku buryo itapfa kugera hasi niyo waba ufite ibiro bingana gute .
Yagize ati” ndifuza umusore unkunda by’ukuri gusa bibaye byiza cyane yaba afite imodoka ya Jeep kuko ibiro byanjye binyemerera kujyendera muri iyo modoka bitewe nuko ari ndende ku buryo nyicayemo ntayitsikamira ngo ijye hasi ".
Yasoje avugako buri musore wese wujuje ibyo yasabye hejuru ahawe ikaze mu gihe buri wese uzashaka kumugira umukunzi we yazandika ibaruwa akayishyira kuri Crowne Plaza Nairobi nyuma akazatangaza uwamwegukanye .


text:
Mu gihe hasigaye iminsi mike u Rwanda rukunamira ku nshuro ya 24 abazize jenoside yakorewe abatutsi mu 1994, mu murenge wa Gatsata muri uku kwezi habonetse imibiri y’abatutsi barenga 20 bishwe muri jenoside.
Abubatsi bacukuraga icyobo cyo gushyiramo amazi mabi, bagera ku mibiri y’abantu baribagifite n’amarangamuntu yabo yanditseho Tutsi.
Bamaze gucukura, batangiye gutiyura itaka ni bwo bageze ku mibiri y’abantu basaga 20 n’imyambaro yabo bamwe ndetse bagifite n’amarangamuntu yabo agaragaza ko bose bari abatutsi.
Hari n’abari bagifite impushya zo gutwara ibinyabiziga zatangiwe mu mujyi wa Kigali icyo gihe witwaga MVK.
Urubuga rwandika mu cyongereza KT Press, rwanditse ko umunyamabanga nshingwabikorwa w’umurenge wa Gatsata Urujeni Gertrude ahamya ko habonetse imibiri y’abantu barenga 20 bigaragara ko bajugunywe mu cyobo cyari cyacukuriwe umusarane ariko utarakoreshwa.
Muri bo hagaragaramo abana ariko umubare wabo nturamenyekana kubera ko imibiri yabo yangiritse cyane.
Mu Gatsata ni hamwe mu hantu haguye abatutsi benshi cyane mu ghe cya jenoside kuko hari hari za bariyeri nyinshi zashyizwe mu muhanda ngo hatagira uca abicanyi mu myanya y’intoki nkuko Kigali Today ikomeza ibyandika.
Abahanyuraga bose babakaga amarangamuntu, ufite iyanditsemo hutu agakomeza, abatutsi bakicwazwa ku ruhande bamara kuba benshi bagatangira kubica.
Biteganyijwe ko iyo mibiri izashyingurwa mu cyubahiro ku itariki 12 Mata mu rwibutso rutari kure y’aho.
Bazashyingurwa mu cyumweru cy’icyunamo hagati y’itariki 7 na 14 Mata 2018.


text:
Amakosa akunze gukorwa mu gihe abantu biyiriza ubusa ( jeûne)
Kwiyiriza ubusa usenga ni igikorwa cyiza gifasha koongera ubusane bwawe n’Imana ndetse n’umubiri ugasa nk’ukora isuku. Gusa rimwe na rimwe hari ubwo bamwe babikora nabi bigatuma amasengesho batayakora neza kandi bakiyangiriza ubuzima.
Anastasie uzobereye mu by’imirire aratubwira amakosa akunzwe gukorwa n’abakora igifungo (jeûne) :
Kutamenya uko batangira kwiyiriza : Urugero niba usanzwe urya gatatu ku munsi kugirango wiyirize ubusa biragora. Byaba byiza mu gihe ugitangira kubanza ukigomwa byibura amafunguro 2 mu mafunguro atatu wafataga gahoro gahoro ukazagenda noneho wigomwa amafunguro 2 kugeza igihe umenyera udahise uhutiraho ngo uhatire umubiri kumenyera ibyo udashoboye.
Mu gihe uri gutangira gukora amasengesho yo kwiyiriza uba ugomba kubitwara gahoro gahoro ukirinda kwigana abandi bamenyereye.
Kurya nijoro : Iyo wiriwe utariye ukarya nijoro kandi ukarya byinshi bituma umubiri urara ukora kandi wagombaga kuruhuka.
Iyo uriye nijoro ubyuka wacitse intege kandi uri bwongere ukabyuka ujya kwiyiriza bigatuma n’umunsi ukurikiyeho utagenda neza bityo ntubashe no gukora amasengesho yawe neza. Anastasie we abona Ibyiza ari ukurya mu gitondo kuko aribwo ubona imbaraga zo gusenga utekereza neza kuko amasengesho nayo asaba imbaraga ubwonko kandi ntiwazibona utariye.
Kurya ibiryo byinshi nyuma yo kwiyiriza : Igihe urangije igihe wateganije cyo kwiyiriza ntabwo ugomba gufata ibiryo byinshi kuko bitera igogora ribi. Ibyiza utangira unywa imitobe n’ibindi bintu byoroshye nka potaje n’igikoma, hashira iminsi itatu ugasubira kuri gahinda wari usanganywe yo kuriraho.
Kwiyiriza kandi ufata imiti : Mu gihe ufata imiti, mbere yo kwiyiriza jya ubanza ubaze muganga niba nta ngaruka bizakugiraho kugirango umubiri wawe utarushwa imbaraga n’imiti bikaba byakugwa nabi.
Mu gihe wigomwe ibyo kurya ukabifashisha abandi, ni byiza ko icyo gihe wageneye kubana n’Imana by’umwihariko ugikora neza wabitekerejeho kuko ushobora kubyitwaramo nabi bikaba byatuma umubiri wawe wangirika kandi na wa mwiherero washakaga ntuwukore neza kuko umubiri wacitse intege ugasanga uri gusinzira mu gihe cyo gusenga cyangwa se urangije amasengesho nta mbaraga ufite.
Astrida


text:
Kuwambere, 19 Weerurwe 2018 21:29:23 +0100
Indirimbo
Ab’ijuru nimwishime
Abo munsi nimuhimbarwe
Nimukurikirane inzira nabahaye
Kuko nanjye naje kubagenderera
Yezu niwe wazuye Lazaro
Yezu niwe wahumuye impumyi
Yezu niwe wakijije ibibembe
Yezu niwe wahagurukije ibirema
Bana banjye, uyu munsi wa none nongeye kubashimira kuko mukomeje kuza muri benshi. Bana banjye uyu munsi wa none ndongeye ndabashimiye, mukomere kuri Rozari yanjye. Uyu munsi wa none muyikomereho, muyikomereho. Erega bana banjye ndi umubyeyi wanyu. Ubu butumwa bwatanzwe ku itariki ya 08/03/2018 ariko bibaye ngombwa ngo mbusubiremo ku itariki ya 13. Ndabibabwiye bana banjye mwishime munezerwe kuko mwaje muri benshi nanjye uyu munsi wa none ndabashimiye, mwihe amashyi n’impundu kuko murabikwiye.
Bana banjye, nimukomere ku rugamba kuko ibikomeye biraje, biranabugarije cyane, birabugarije, nimusabire igihugu cyanyu, mugisabira amahoro namwe musabira n’ingo zanyu. Bana banjye, ndabibabwiye Rozari, ishapule y’ububabar ...
Kuwakabiri, 13 Gashyantare 2018 21:05:05 +0100
Indirimbo
Ingabire w’Imana zirimo ziratangwa
Ni nde witeguye ngo aze kwakira
Abasenga zirimo ziratangwa
Ni nde witeguye ngo aze kwakira
Ingabire, ingabire y’ubushishozi, zirimo ziratangwa
Ni nde witeguye ngo aze kwakira.
Bana banjye, uyu munsi kuri ino tariki ya 9 z’ukwezi kwa kabiri nongeye kugaruka kubashimira, benshi hari abari kumva ibyo nababwiye abandi n’ubwo batabyumva ni akazi kabo. Bana banjye nje kubasura mbakunze kandi mbakumbuye, uyu munsi wa none abankunda, abankumbuye mwese mwihe amashyi kuko murayakwiye. Bana banjye mumenye ko ibyo nababwiye ntacyahindutseho birakomeye, birakomeye ntibyoroshye nababwiye ko mugeze mu mezi akomeye ndetse mwatangiye ibihe bibi bikomeye cyane mubimenye ntabwo byoroshye, usenga asenge, usenga asenge, upfukama apfukame kandi mwe musenga mupfukamire imiryango yanyu bana banjye kuko ntibyoroshye. Hari abihaye ngo jyewe ndi uyu n’uyu, mfite amafaranga, ngo mfite ibi n’ibi ngo ntacyo mbuze, ...
Kuwakabiri, 30 Mutaramar 2018 21:23:02 +0100
Hubahwe Imana Data na Mwana na Roho Mutagatifu, nk’uko bisanzwe iteka
Bubahwe n’ubu n’iteka ryose. Amina.
Ngwino Roho Mutagatifu,
Usanganye imitima y’abakwemera bagukunda
Ohereza Roho wawe, byose bibe bishya n’isi izabone guhinduka
Dusabe, Mana wamenyesheje abakwemera Roho Mutagatifu
Turagusaba kubwirizwa na we, gukunda ibitunganye no kunogerwa nawe iteka,
Ku bwa Yezu Kristu Umwami wacu. Amina.
Isengesho ryo kwicuza ibyaha:
Nyagasani ibyaha nakugiriye byose ndabyanze kuko binteranya nawe
Bikadutandukanya ari wowe untunze ukandengera iteka
Kandi ndabyangira ko byicishije Yezu Kristu umwana wawe ukunda
Dawe ubinkize, sinshaka kubisubira, ndashaka kuba uwawe. Amina.
BY.: Nyagasani Yezu, mubyeyi Bikira Mariya ndi uwawe. Ndi uwawe, ndi uwawe, ndi uwawe ungenze uko ushaka. Ndi uwawe, ndi uwawe..
B.M.: Mwana wanjye, uraho mwana wanjye ukomeje kwihanganira ibigeragezo byose uhura nabyo n’imibabaro yose uhura nayo.
...
Kuwambere, 15 Mutaramar 2018 19:12:27 +0100
Indirimbo:
Umwamikazi Bikira Mariya uri mu ijuru ku Mana Data.
Bikira Mariya mumukunde mumwiyambaze azabaha byose.
Bikira Mariya waratowe utubyarira umucunguzi Yezu.
Bikira Mariya uri mu ijuru ku Mana Data.
---------------------------------------
Bana banjye uyu munsi wa none ndongeye ndagarutse nje kubasura kuri ino tariki. Uyu munsi wa none, mugire amahoro, mugire amahoro, urukundo rwanjye rubasakaremo.
Mwana wanjye komeza unsuhurize abana banjye aho bari hose hirya no hino ku isi hose n’aho bari hirya no hino muri kino gihugu cyanyu cy’u Rwanda.
Bana banjye uyu munsi wa none mbifurije gushyikirana na njye n’umwana wanjye. Bana banjye indamutso mbaramukije uyu munsi abankunda ni Rozari, ni Rozari n’ishapule y’ububabare mujye mubisozesha ishapule y’Impuhwe z’Imana.
Bana banjye ndongeye mbisubiyemo, murugarijwe, murugarijwe, murugarijwe cyane. Ndababwiye bana banjye mugende muri menge, muhore muri menge kuko mugeze mu ...
Kuwambere, 18 Ukuboza 2017 02:27:30 +0100
Umubyeyi Bikira Mariya yaje ababaye cyane nuko aranyitegereza aransuhuza ati: uraho mwana wanjye ukomeje kwihanganira imibabaro yose uhura nayo. Uraho mama. Mwana wanjye umeze ute? Mama meze neza gahorro nawe urabibona, imibabaro ni myinshi mu mubiri wanjye, kandi ikindi ibyo mukomeje kunyereka ni byinshi, kandi binteye ubwoba. Mwana wanjye ntacyo ntakubwiye kandi ntacyo utazi, komeza ubabare, ubabarire benshi kuri iy’isi cyane cyane muri kino gihugu cyanyu cy’u Rwanda.
Ikindi kandi mwana wanjye, n’ubwo nkubwiye ngo ndababaye, kuri uyu munsi ukomeye kandi wanjye, nshimishijwe nuko bimwe nakomeje kukubwira byinshi ubishyira mu bikorwa, ikindi kandi mwana wanjye nshimishijwe n’abana banjye b’ abalegio bakomeje kubahiriza inshingano nabahaye, komeza ubabwirire uti: ni mukwirakwire hose mu ntama zanjye nabaragije, uyu munsi wa none kuri iyi tariki ya 08, ikomeye yanjye y’ubutasamanywe icyaha , mwihe amashyi n’impundu murabikwiriye, ndabashimiye ...
Kuwambere, 30 Ukwacyira 2017 23:09:38 +0100
Ku izina ry’Imana Data na Mwana na Roho Mutagatifu, amen.
Ngwino Roho Mutagatifu, usanganye imitima y’abakwemera bagukunda, wohereze Roho wawe byose bibe bishya n’isi izabone guhinduka. Dusabe, Mana wamenyesheje abakwemera Roho Mutagatifu, turagusaba kubwirizwa nawe, gukunda ibitungaye no kunogerwa nawe iteka, ku bwa Yezu Kristu Umwami wacu. Amen.
Isengesho ryo kwicuza ibyaha: Nyagasani, ibyaha nakugiriye byose ndabyanze kuko binteranya nawe, bikadutandukanya ari wowe untunga ukandengera iteka kandi ndabyangira ko byicishije Yezu Kristu umwana wawe ukunda, Dawe ubinkize, sinshaka kubisubira, ndashaka kuba uwawe. Amen.
Hubahwe Imana Data na Mwana na Roho Mutagatifu, nk’uko bisanzwe iteka bubahwe n’ubu n’iteka ryose. Amen.
B.M: Naje mbasanga bana banjye, naje mbakumbuye bana banjye, muhumure, muhumure, muhumure naratsinze nimika urukundo bana banjye. Kibeho, Kibeho, Kibeho, ntabwo ari umuryango bana banjye, Kibeho ahubwo ni abo nje nsanga b ...
Kuwagatanu, 13 Ukwacyira 2017 23:39:49 +0200
Nyagasani YEZU yaje ababaye cyane, ari mu urumuri rwinshi cyane ntabona icyo ndugereranya narwo nuko aranyitegereza aransuhuza ati: Uraho mwana wanjye ukomeje kwihanganira ibigeragezo byose uhura nabyo. Nti uraho Papa. Mwana wanjye umeze ute? Papa meze neza gahoro nawe urabibona, imibabaro ikomeje kuba myinshi mu mubiri wanjye, umubiri wanjye wose urababara.
Byishimo mwana wanjye ihangane, wihanganire byose nakubwiye, kuko ntacyo utazi, narabikubwiye, umubyeyi wanjye nawe arabikubwira, rero ntacyo utazi. Ububabare ufite ni ubw’abantu benshi bakomeje gukorerwa hirya no hino kuri ino si, cyane cyane muri kino gihugu cyanyu cy’u Rwanda urimo guhongerera. Wikwinuba rero mwana wanjye kuko ibyo byose warabibwiwe.
Ese mwana wanjye uribuka umunsi ujugunya imbago, uribuka amagambo nakubwiye ngo ugende uvuga, ngo nakize, urabyibuka, igihe rero cyo kuyazirikana kirageze, kirujujwe hasigaye akantu ka akadomo ngo byose byuzuzwe. Erega mwana wanjye naragutoye njye n’umubyeyi ...
Kuwagatatu, 27 Nzeli 2017 21:00:52 +0200
Umubyeyi yaje ababaye cyane ari mu rumuri rwinshi cyane ntabona icyo ndugereranya narwo aranyitegereza akanya gato nuko aransuhuza ati:
BM: Uraho mwana wanjye ukomeje kwihanganira imibabaro yose uhura nayo
BY: Uraho Mama
BM: Mwana wanjye umeze ute?
BY: Meze neza gahoro nawe urabibona, imibabaro ni myinshi mu mubiri wanjye
BM: Mwana wanjye emera ubabare, ubabarire benshi cyane hirya no hino kuri iyi si, cyane cyane muri kino gihugu cyanyu cy’u Rwanda. Kandi mwana wanjye woye kwinuba kuko byose warabibwiwe ntacyo utazi.
Mwana wanjye, ongera umbwirire abana banjye bari hirya no hino ku isi n’abari hano muri kino gihugu cyanyu cy’u Rwanda, uti nimugire amahoro, urukundo rwanjye rubasakaremo.
Bana banjye ndababaye, ndababaye, ndababaye cyane. Mbabajwe n’abana banjye benshi bakomeje kurigiswa, abandi bakomeje gushyirwa mu nzu z’imbohe, abandi bakomeje guhunga iki gihugu ari mwe bahunga, mwebwe bayobozi bakuru.
Bayobozi, bategetsi ba kino ...
Kuwagatandatu, 26 Kanama 2017 00:57:54 +0200
Naje mbasanga bana banjye naje mbakunze bana banjye kandi mbakumbuye bana banjye, muhumure muhumure naratsinze nimika urukundo bana banajye, Kibeho Kibeho Kibeho ntabwo ari umuryango, ntabwo ari ni umurenge ahubwo ni abo nje nsanga; uko ndi hano ndi nahandi.
Mwana wanjye uyu munsi wa none ongera unsuhurize abana banjye ari abo muri kumwe hano muri kino gihugu n’abandi bose aho batataniye hose uti nimugire amahoro ni mugire amahoro ni mugire amahoro, urukundo rwanjye rubasakaremo.
Bana banjye sinabibagiwe kandi sinabatereranye, aho muri hose mupfukame musengere igihugu cyanyu mu gisabira amahoro, namwe kandi mwisabira, dore ko bamwe mwiyise banyirandabizi. Nababwiye kenshi ko shitani ibugarije, ibarimo rwagati ubu baringa niyo yicaye ku ntebe, mubyumve irakikije, ni ya shitani ikomeye, ikomeye cyane. Kugeza uyu munsi uwo nkunda ajye avuga agasengesho gato kamubereye kuko mwarangije kugotwa na sekibi, kuko ntacyo mutabwiwe natacyo mutazi.
Bana banjye uyu munsi kuri assumpt ...
Kuwambere, 24 Nyakanga 2017 22:29:29 +0200
Umubyeyi Bikira Mariya yaje ababaye cyane ari mu urumuri rwinshi cyane ntabona icyo ndugereranya narwo, nuko aranyitegereza ati: uraho mwana wanjye ukomeje kwihanganira imibabaro yose uhura nayo . Uraho Mama. Mwana wanjye umeze ute? Mama meze neza gahoro nawe urabibona. Ibigeragezo ni byinshi, ibirwara by’urudaca nawe urabibona, none mama kugeza uyu munsi ndabisabira kugira ngo munyikirize, kandi mu mpumure amaso nshobore gusoma ijambo ry’Imana.
Mwana wanjye ihangane izo ndwara z’urudaca uri guhura nazo, ni indwara nyinshi, n’imibabaro myinshi y’abantu uri guhongerera, ibyo rero ntukabyinubire kuko umwana wanjye ntatana n’umusaraba, umwana wanjye iby’isi abibonamo ubusa. Mama sininuba ariko ndababazwa cyane.
Mwana wanjye ihangane ukomeze utwaze kuko igihe cyo kwishima kigiye kugera. Mama ndabyumwa ariko nari uwo kudohorerwa kuko ndababara cyane.
Mwana wanjye emera ubabare, ubabarire benshi kuri ino si, kuko nicyo wahamagariwe. Mwana wa ...
Urwa mbere • Uruvuyeho • Ururiho : 2 • Urukurikira • Urwanyuma


text:
Lies Lefever, yiteguraga kuzuza imyaka 38 muri Gashyantare 2018. Uyu mugore wari usanzwe afite ubumuga bwo kutabona, ni Umubiligi ukomoka mu Rwanda, asize umugabo n’abana babiri.
RTL[Radio Télé Luxembourg] yatangaje ko Lies Lefever yitabye Imana azize urupfu rutunguranye, bamusanze yaguye mu gikoni mu rugo rwe rwari ruherereye ahitwa Asse mu gace ka Flandre mu Bubiligi.
Iki kinyamakuru cyatangaje ko Lies Lefever yashizemo umwuka nta bundi burwayi yari asanganywe; umugabo we ni we wamusanze mu gikoni yaguye hasi ahita amwihutisha kwa muganga agezeyo abaganga basanga byarangiye.
Ibizamini byo kwa muganga[autopsie] ntibiragaragaza mu by’ukuri impamvu nyakuri yateye urupfu rwa Lies Lefever gusa isuzuma ry’ibanze ku murambo we ryerekanye ko urupfu rwe rwakomotse ku kibazo cy’intege nke yagize agwa hasi.
Lies Lefever yatangiye kwigaragaza mu buhanzi mu mwaka wa 2009 ubwo yitabiraga ibirori byitwa "Kamagurka geneest" byari byateguwe n’umushushanyi Kamagurka[ubusanzwe witwa Luc Zeebroeck].
Mu mwaka wa 2011 nibwo ubuhanga bwe mu rwenya no gusetsa akoresheje ibimenyetso bwatangiye kugaragara ubwo yitabiraga igitaramo cy’umunyarwenya mugenzi we witwa Philippe Geubels.
Lies Lefever yanagaragaye mu kiganiro mpamo cyacaga kuri televiziyo cya "De Laatste Show" ku nshuro ya cumi na kabiri; yanacuranze mu kindi cyitwa "De rode Loper".


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Abagabo benshi cyane abanywa itabi bakunze kwegera abaganga bababwira ko batakibasha gutera akabariro nk’uko bikwiye. Ubushakashatsi bw’abaganga b’Abanyamerika bemeza ibyo, bakomeza bavuga ko mu buhamya bakiriye bw’abagabo bagiriye inama zo kureka itabi, bwemeza ko nyuma yo kurireka babonye impinduka mu gutera akabariro ugereranyije na mbere batararireka.Burya ngo Viagra si yo yonyine yifashishwa mu kuvura ubushake buke bwo gukora imibonano mpuzabitsina kuko ngo hari ubundi buryo wakoresha bwihuse kandi bworoshye, ari bwo « Guhagarika itabi niba urinywa ». Ubundi ngo iyo abo bantu bagannye kwa muganga ngo abagira inama yo kureka itabi byibura ibyumweru umunani.
Mu bagabo 65 bafashweho urugero bafite icyo kibazo, 20% baje gutanga ubuhamya ko gukunda agatabi byari bibatanyije n’abagore babo ariko ngo nyuma yo gukurikiza inama za muganga ngo bagarukanye umurava n’ubushake budasanzwe mu gukora imibonano mpuzabitsina ngo ku buryo basigaye bumva banabikora inshuro eshatu ku munsi mu gihe mbere n’inshuro imwe ku munsi byabaga ari nk’igitangaza.
Ubusanzwe ngo mu itabi habamo uburozi bwa « Nicotine” butuma abarinywa batagira ubushake buhagije bwo gukora imibonano mpuzabitsina rimwe na rimwe ndetse igitsina cyabo kigakomeza gusinzira mu gihe abagore babo baba babashyiraho igitutu cyo gutera akabariro. Ibyo ngo bigasenya ingo nyinshi kuko abagore babo bakeka ko babaciye inyuma bityo ngo bakaba badashaka kubiteza.
Gusa ngo hashize imyaka 300 ingaruka mbi ziterwa n’itabi ku bagabo zishyizwe ahagaragara n’ubushakashatsi. Ariko ngo si icyo kibazo cy’abagabo itabi ritera kuko ritera indwara nyinshi z’uhumekero, umutima, umwijima n’izindi. “British journal of urology international” nacyo kigira abagabo inama yo kureka itabi kuko ngo ryangiza ubushake bwabo bwo gukora imibonano mpuzabitsina bityo bikanagira ingaruka ku ngo zabo.


text:
Nyuma yo kumenya ko hashyizweho Itegeko Ngenga no 002/2018.OL ryo ku wa 04/04/2018 rishyiraho Urukiko rw’Ubujurire, na nyuma yo kumenya ko hashyizweho Itegeko N°30/2018 ryo ku wa 02/06/2018 Rigena Ububasha bw’inkiko, twahamagaye Me Mbaga Tuzinde Mbonyimbuga, tumusaba kutubwira muri make uko Urwego rw’Ubucamanza mu Rwanda ruhagaze ubu mu rwego rw’amategeko. Dore muri make ibyo yatugejejeho. [ soma…]
Yatangiye agira ati: Ikiza cy’amategeko, ntibisaba kumenya amateka yayo cyangwa gusoma ayayabanjirije kugira ngo ubashe kuyasobanukirwa uko ahagaze ubu. Niba utari usanzwe uzi uko inkiko zo mu Rwanda zihagaze, urahita ubimenya nusoma Itegeko N°30/2018 ryo ku wa 02/06/2018 Rigena Ububasha bw’inkiko. Kubasanzwe bazi iby’amategeko, abayize cyangwa bayasobanukiwe kubera kwihugura, biraborohera, uko haje itegeko rishya, bararisoma bagatangira kurikurikiza nta mbogamizi nyinshi.
Mbere na mbere tubibutse ko Inkiko zibereyeho gufasha abantu gukemura amakimbirane, ibibazo bafitanye batashoboye kwikemurira mu bw’umvikane cyangwa biyambaje izindi nzira bihitiyemo z’ubukemurampaka cyangwa ubwunzi. Inkiko rero zikemura ibibazo bivuka hagati y’abantu ku giti cy’abo, cyangwa hagati y’abacuruzi ubwabo, cyangwa hagati ya Leta (inzego za Leta) n’abantu hakurikijwe umurongo w’amategeko uriho hagamijwe gutanga ubutabera bukwiye. Ni ubwo akenshi muri uko gutanga ubutabera hari igihe haba akarengane bitewe n’impamvu zitandukanye, tutaza kuganiraho uyu munsi. Ako karengane iyo kabaye nabwo amategeko ateganya uburyo kakosorwa. Mu itegeko rishya biragaragara ko hari ingingo z’amategeko zashyizwemo zo gufasha gukemura ako karengane hiyambajwe Urukiko Rw’Ikirenga.
Ikindi kigaragara mu mategeko mashya yateguwe uyu mwaka, ni isura nshya yo guhamagarira abacamanza gushyira imbere kumvikanisha ababuranyi kurusha kubacira imanza aho bishoboka. Ikindi kigaragara ni ubushake buhari bwo kudatinza imanza mu nkiko.
Tugarutse ku Ishusho nshya y’Ikinko mu Rwanda ubu muri 2018 igaragaza ko ziri mu byiciro bibiri: Inkiko zisanzwe 5 n’inkiko zihariye 4. Inkiko zisanzwe, uvuye hasi uzamuka hejuru ni izi zikurikira: Inkiko z’Ibanze, Inkiko Zisumbuye,Urukiko Rukuru, Urukiko rw’Ubujurire, Urukiko rw’Ikirenga. Inkiko zihariye ni izi zikurikira:Urukiko rw’Ubucuruzi, Urukiko Rukuru rw’Ubucuruzi, Urukiko rwa Gisirikare, Urukiko Rukuru rwa Gisirikare. Iri tegeko rishya rigena Ububasha bw’Inkiko rije risimbura irya kurikizwaga kuva mu mwaka wa 2008.
Mu miterere y’inkiko hakaba icyahindutse cyane ari Urukiko rw’Ubujurire rwiyongereyeho rutari rusanzwe mu nkiko zisanzwe tumenyereye. Byumvikane neza ko ni ubwo rwitwa urukiko rw’ubujurire atariho ubujurire bwose bujya. Ubusanzwe uko bigenda, iyo Umuburanyi atsinzwe mu rukiko rumwe akaba atishimiye imikirize y’Urubanza, akenshi aba ufite ububasha bwo kujuririra mu rukiko rurusumbyeho. Ikindi cyahindutse mu nkiko zihariye havuyemo Inkiko Gacaca zari zisanzwe zigaragara mu miterere y’inkiko mu Rwanda. Kuva icyaha cya gacaca kidasaza, inkiko gacaca zikaba zaravuyeho, ububasha bwo kuburinisha izo manza ubu buri mu nkiko zisazanzwe tuvuze haruguru bitewe n’uburemere bw’icyaha.
Ibijyanye n’Ubusha bw’inkiko nabwo habayemo impinduka aho cyane bigaragara ko Urukiko rw’Ikirenga rwabaye Urw’ikirenga koko. Imanza nyinshi urwo rukiko rwajyaga ruca zizajya zirangirira mu Rukiko rw’Ubujurire. Ubu ihame rikaba ari uko “imanza ziciwe n’Urukiko rw’Ubujurire zitazajya zijuririrwa”. Kujurira mu Rukiko rw’Ikirenga byavuyeho. Mu nshingano zahawe Urukiko rw’Ikirenga harimo Guhindura Umurongo wafashwe ku nyungu z’itegeko, Gusubirishamo urubanza ku mpamvu z’akarengane kandi urwo rubanza rukaba rwahabwa urundi rukiko rutiriwe rujyanwa mu Rukiko rw’Ikirenga. Urukiko rw’Ikirenga mu itegeko rishya rufite kandi ububasha bwerekeye imihango n’ivanwaho ry’abayobozi. Ubundi bubasha bwa buri rukiko burasobanuye ku buryo bwumvikana mu itegeko twavuze haruguru.
Mu gusoza twabajijie Me Mbaga niba kubera iryo vugururwa ubu nta mpungenge riteye muri rusange cyane cyane mu bakozi. Yadusubije agira ati: Kubera rero iryo vugururwa mu nkiko, ubu abenshi mu bakozi b’inkiko harimo n’abacamanza, ndibaza ko impungenge zishobora kuba ari nyinshi kuko ntibaramenya aho berekera, barategereje. Hari inkiko zo hasi zagiye zihurizwa hamwe, hari aho inkiko zahinduye inyito, ntibaramenya neza icyo gukora. Ariko mu kanya mbonye message ya Inspector General of Courts, Regis Rukundakuvuga isa ni ihumuriza abakozi bo mu nkiko n’abacamanza ko bakomeza gukorera mu nkiko bari basanzwe bakoreramo.
Ku bijyanye n’impungenge mu bakozi, nguhaye nk’urugero, duhereye hejuru mu Rukiko rw’Ikirenga, ubu harimo abacamanza makumyabiri (20), hari busigaremo abacamanza hafi barindwi (7). Ariko ubwo bamwe muribo barasigara mu Rukiko rw’Ikirenga, abandi boherezwe mu Rukiko rw’Ubujurire. Ubwo rero wibaze ku bakozi bandi basanzwe bo mu nkiko uko biri bugende. Impungenge zishobora kuba ari zose ariko ni ibyo nibaza ntawe naganiriye nawe.
Kubafite impungenge z’ibirego byabo byari mu nkiko, izo mpungenge ntazo bari bakwiriye kugira, hari imanza zizaguma mu nkiko zari zirimo izindi zikimurwa, ibyo birateganijwe mu ngingo ya 105 y’Itegeko Rigena Ububasha bw’inkiko aho iteganya ko “Guhera igihe iri tegeko ritangiriye gukurikizwa (2/6/2018), uretse imanza zatangiye kuburanishwa, imanza zose zitakiri mu bubasha bw’Urukiko zaregewe, zohererezwa Urukiko rubifitiye ububasha hakurikijwe ibiteganywa n’iri tegeko”. Muri make kwari ukubatera amatsiko meza kugira ngo musome iryo tegeko rishya, niyo mpamvu nshojereje kuri iyo ngingo isa nisoza iryo tegeko. Abashaka kuri soma mwarisanga aha hakurikira: http://primature.gov.rw/home.html?no_cache=1&tx_drblob_pi1%5BdownloadUid%5D=464. Muryoherwe no kurisoma. Impinduka mu rwego rw’amategeko ni ngombwa ziba akenshi zikwiye zije gukemura ibibazo byari biriho. Impinduka muri rusange zitera impungenge ariko burya ntizibabaza ikibabaza ni iyo witambitse mu nzira z’impinduka.
Byakiriwe na Burasa


text:
U Rwanda rurizihiza umunsi w’uburenganzira bwa Muntu
Yanditswe na admin
Kuri uyu wa Gatanu tariki 8 Ukuboza 2017, u Rwanda ruzifatanya n’Isi yose kwizihiza Umunsi Mpuzamahanga w’Uburenganzira bwa Muntu.
Ihame ry’uburenganzira bwa Muntu ni inkingi y’amahoro n’iterambere ku isi. Buri mwaka, ku itariki ya 10 Ukuboza ni bwo u Rwanda rwifatanya n’isi yose kwizihiza Umunsi Mpuzamahanga w’Uburenganzira bwa Muntu, ariko muri uyu mwaka u Rwanda rwahisemo kwizihiza uyu munsi kuri uyu wa Gatanu tariki 8 Ukuboza 2017, mu Karere ka Musanze, Intara y’Amajyaruguru.
Kwizihiza uyu munsi bijyanye no gusoza ibikorwa bigamije kumenyekanisha, gusakaza, kurinda no kurengera Uburenganzira bwa Muntu byakozwe mu cyumweru cy’Uburenganzira bwa Muntu gisozwa kuri uyu wa Gatanu.
Insanganyamatsiko y’Umunsi Mpuzamahanga w’Uburenganzira bwa Muntu ku rwego rw’isi igira iti “Stand up for someone’s right today” bishatse kuvunga, “Haranira uburenganzira bwa mugenzi wawe uyu munsi”. U Rwanda rwahisemo insanganyamatsiko igira iti “Turengere Uburenganzira bwa Muntu, turwanya ibiyobyabwenge mu rubyiruko”.
Kurwanya ibiyobyabwenge ni yo ntero kuko bibangamira uburenganzira bw’uburyiruko ari na rwo Rwanda rw’ejo, ingaruka zabyo zikaba zigera no ku muryango nyarwanda muri rusange.
Komisiyo y’Igihugu y’Uburenganzira bwa Muntu ihamya ko ikibazo cy’ikoreshwa n’ikwirakwizwa ry’ibiyobyabwenge gikwiye kwitabwaho, kuko cyugarije urubyiruko rwaba ururi mu mashuri n’ururi mu buzima busanzwe kandi urubyiruko ari rwo mizero n’u Rwanda rw’ejo hazaza.
Ibyakozwe mu guhashya ibiyobyabwenge mu rubyiruko
Icyumweru cyo kwizihiza Umunsi Mpuzamahanga w’Uburenganzira bwa Muntu cyatangiye tariki ya 1 kugeza tariki ya 8 Ukuboza 2017.
U Rwanda rwashyize imbaraga mu bukangurambaga bugamije kwigisha abantu kurwanya ikoreshwa ry’ibiyobyabwenge no guhangana n’ingaruka zabyo, kuko uko imyaka ishira ibiyobyabwenge bikomeza kugaragara mu bantu barimo ababikora, ababihinga, ababicuruza n’ababikoresha, muri bo hakagaragaramo urubyiruko.
Ku bufatanye na Minisiteri y’Urubyiruko na Polisi y’Igihugu, hatanzwe ikiganiro kuri Televiziyo y’u Rwanda kijyanye n’insanganyamatsiko yo ku rwego rw’igihugu cyakurikiwe n’ubutumwa bwo kumenyekanisha uyu Munsi Mpuzamahanga n’impamvu wabayeho.
Hakozwe ubukangurambaga mu rubyiruko ku bufatanye n’Inama y’Igihugu y’Urubyiruko na Sosiyete sivile, hatangwa ibiganiro bigamije gukangurira urubyiruko kurinda no kurengera uburenganzira bwa Muntu ndetse no kwirinda ibiyobyabwenge. Ibyo biganiro byatanzwe mu Turere twa Nyagatare, Kirehe, Burera, Gicumbi, Rubavu, Rusizi, Huye na Nyarugenge.
Ubutumwa butangwa kuri uyu wa Gatanu tariki 8 Ukuboza 2017 bugamije kwamagana ikoreshwa ry’ibiyobyabwenge mu rubyiruko, kuko birwangiza kandi rugize umubare munini w’amaboko yo gukorera igihugu.
Muri ibyo biyobyabwenge harimo urumogi rugenda rufatirwa hirya no hino mu gihugu, inzoga z’inkorano z’ubwoko butandukanye n’ibindi.
Imibare itangwa na raporo y’Ikigo cy’Igihugu cy’Ibarurishamibare ku byaha byerekeranye n’ikoreshwa ry’ibiyobyabwenge mu mwaka w’2015, igaragaza ko mu bashinjwa ibyaha byo gukoresha urumogi nk’uko byagaragajwe na Polisi y’Igihugu harimo abantu 2,489 barimo urubyiruko bagaragayeho ikoreshwa ry’urumogi.
Muri abo bagaragayeho gukoresha ibiyobyabwenge abagore ni 306 na ho abagabo ni 2,183. Muri bo abari munsi y’imyaka 18 bari 34; abari hagati y’imyaka 18 na 35 bari 2,029, naho abari hejuru y’imyaka 35 bari 426.
Abantu 2,322 barimo urubyiruko bagaragayeho ikoreshwa rya kanyanga. Ab’igitsina gore ni 466, ab’igitsina gabo ni 1,856.
Muri bo abari munsi y’imyaka 18 bari 18; abari hagati y’imyaka 18 na 35 bari 1,665; naho abari hejuru y’imyaka 35 bari 639.
Iyo mibare igaragaza ko ikiyobyabwenge cy’urumogi cyiganje cyane mu rubyiruko ruri munsi y’imyaka 35 ku kigero cya 83%.
Ikiyobyabwenge cya kanyanga na cyo cyiganje mu rubyiruko ruri munsi y’imyaka 35, kuko ku bantu 2,322 bagaragaweho no kuyinywa harimo urubyiruko 1,683 rungana na 73%.
Kuri uyu wa Gatanu tariki ya 8 Ukuboza 2017 hanateganyijwe umukino w’isiganwa ry’amagare mu Karere ka Musanze, mu rwego rwo gukomeza gutanga ubutumwa bujyanye n’uwo Munsi Mpuzamahanga w’Uburenganzira bwa Muntu bwo kwirinda ibiyobyabwenge mu rubyiruko, bityo abarushije abandi bakazahembwa mu birori. Hateganyijwe kandi ubutumwa bukangurira abantu uburenganzira bwabo binyuze mu ndirimbo z’abahanzi.


text:
Category: INKURU Z’URUKUNDO
Dore inzira 12 umusore yanyuramo asaba urukundo, akabona umukobwa yifuza atavunitse
Jan 25, 2016
Mu buzima busanzwe hari igihe umusore abona umukobwa akumva aramwikundiye. Gusa kubera ko adafite impano yo gutereta bikamugora kumwegera ngo amubaze izina,bamenyane...
Intambara y’amagambo atoroshye hagati y’umuraperi Fetty Wap n’uwo babyaranye umwana/ Iyumvire hano nawe wagirango ntibigeze baryamana.
Jan 20, 2016
Fetty Wap na Masika Kalysha bari mu ntambara y’amagambo atoroshye bari guteranira muruhame kurubuga rwa Twitter, nyuma y’uko mama w’umwana wa w’uyu mu raperi...
Urashaka ko urukundo rwanyu ruhora rutoshye?Menya ibyo ukwiriye kwitwararika kugirango uwo murikumwe muzarambane.
Jan 20, 2016
Urukundo ni uguhitamo gukora ibyiza, bitabangamira mugenzi wawe. Urukundo ni ukwigomwa no kubabarira.Urukundo ni ugufashanya no gushimirana. Urukundo rero si uko umuntu...
Ese waba uzi Impamvu utajya ubona umusore ufatika mukundana, ugahora mu nkundo zo mu kirere , Dore Inama 8 ushobora gukurikiza bitazagutera kugumirwa.
Jan 12, 2016
Kubona umusore bakundana ni ibintu byorohera abakobwa. Kubona umusore ufatika mukundana urukundo rurambye kandi rufite intego ni ihurizo kuri benshi muri bashiki bacu....
Impamvu zigabanya ubushake bwo gutera akabariro hagati y’abashakanye n’inama bakurikiza ibintu bigasubira mu buryo.
Jan 04, 2016
Gufata umwanzuro wo kubana n’umugabo/umugore ubuzima bwawe bose ni umwanzuro udakwiye guhubukira. Mu ishingiro ry’urugo,imibonano mpuzabitsina hagati y’abashakanye...
Dore ibintu 10 ugomba kuba wujuje mbere yo kwinjira mu rukundo wifuza ko ruzaramba ndetse ukarushaho kuryoherwa narwo.
Dec 23, 2015
Mbere yo kwinjira mu rukundo hari ibintu by’ibanze umuntu aba agomba kuba yujuje kugira ngo azoroherwe n’urugendo aba agiye gutangira. Abantu benshi bakunda kwinjira...
Bacumbikiye umugore mugenzi wabo kubera impuhwe, none abaraje imusozi kubera umugabo.
Dec 21, 2015
Abagore babiri bibaniraga kubera gahunda z’akazi kabo, maze bacumbikira undi w’incuti yabo wari uturutse mucyaro none nyuma y’iminsi itatu gusa bari bamaranye...
Ubwiza ahanini burashukana, Akenshi amaso yacu abeshya intekerezo zacu,tugakururwa n’ubwiza gusa, Dore Impamvu 5 urukundo rudakwiriye gushingira ku bwiza cyangwa uburanga
Dec 21, 2015
Abantu benshi bakunda gukora ikosa ryo kwinjira mu rukundo bakuruwe n’ubwiza gusa bw’umukunzi /umugabo cyangwa umugore. Nubwo ubwiza ari kimwe mu bituma abantu...
Ubwo wasanga nawe uhora ugenzura Telephone y’umukunzi wawe kugirango urebe niba aguca inyuma? Dore Imana 6 ugirwa, aka kanya ushatse wahita ubihagarika.
Dec 17, 2015
Abakobwa benshi bahorana amatsiko cyangwa ingeso yo kureba muri telefone z’abasore bakundana. Abasore nabo ku rundi ruhande hari abagira iyo ngeso. Babikora bashaka...
Ibintu 6 umugore aba yifuza gukorerwa n’umugabo mu gikorwa cyo gutera akabariro
Dec 15, 2015
Mu bintu by’ibanze bishimisha abagore habamo kwitabwaho, guteteshwa, ariko byumwihariko iyo umugabo yitwaye neza mu buriri ntacyo wabigereranya nabyo ku mugore. Iyo...


text:
Umuziki wabaye umuziki akomeza kunsukira ku muvinyo mperuka mpaguruka ngo mbyine nkagwa nongeye gukanguka mu gitondo nitegereje aho nari ndyamye nshigukira hejuru,
Njyewe-“Ayiweeeee! Aha ndi ni he?”
Nkivuga uko ako kanya Shaddy yahise yinjira yambaye essui-main gusa nkuraho amashuka ndebye nsanga nta mwenda undiho ndongera nsubizaho, ubwenge buragaruka nibuka aho ndi,
Shaddy-“Humura uri mu cyumba cyanjye Gabby, urabona atari heza se?
Njyewe-“Oya…oya…Shaddy! Utambwira ko naraye aha?”
Shaddy-“Hhhhhhh!”
Yahise aza agenda ingendo idasanzwe ari nako amwenyura no kuburi ngo baa! Atangira kunkoraho mpita mwiyaka vuba,
Njyewe-“Shaddy! Kuki wemeye ko ibi biba?”
Shaddy-“Uuuh! Gabby! Kurara hano se ni ikibazo?”
Njyewe-“Oya…oya ntabwo mbyumva…”
Shaddy-“Tuza sha Gabby! None se nari kukureka ukagenda mu gicuku wasinze nako waberewe?”
Njyewe-“Ngo nasinze?”
Ubwenge bwongeye kugaruka nibuka ko koko nagize ngo mpaguruke mbyine umuziki nkagwa,
Njyewe-“Byose ni wowe wabikoze Shaddy! Kuki wemeye kumpa inzoga nyinshi kandi nari nakubujije?”
Shaddy-“Humura Gabby, kuba waraye aha si bibi ahubwo ni byiza, uzi ukuntu iri joro ryari ryiza? Numvaga ngaragiwe”
Njyewe-“Yebaba we, none se ninde wankuyemo imyenda?”
Shaddy-“Ni wowe wayikuriyemo sha we”
Njyewe-“Ngo iki utambwira ko nararanye nawe?”
Shaddy-“Ubwo se urumva nari kurara kure yawe kandi wari wanezerewe? Maze nanjye nari nanezerewe birenze ibyawe”
Njyewe-“Shaddy! Kuki wabikoze kandi waranyijeje kumbera mushiki wanjye?”
Shaddy-“Humura ntacyabaye ariko pe, ahubwo igira hino…”
Muri ako kanya natangiye gutekereza byinshi, imitima impana uruhuri nibaza inzira ndimo ndayibura, Shaddy yaranyegereye atangira kunkoraho hashize akanya katari gato numva ntazi aho ndi nshigukira hejuru nkenyera essui-main ntangira kwambara ipantaro
Njyewe-“Birahagije Shaddy! Maze kumenya icyo ushaka kuri njye”
Shaddy-“Oya se kandi Gabby!”
Njyewe-“Hmmm! Urakoze kunyereka icyo isezrano ryawe rihishe”
Ako kanya nahise nsohoka agapira nakambariye muri salon, nkigerayo yari yangezeho kare,
Shaddy-“Gabby! Gabby! Mbabarira sha wigenda nkubwire, ukuri kose windakarira ngo ugende gutyo, ntabwo ibyabaye twabigambiriye ni ukuri, kandi kuba waraye ni amakenga nakugiriye, ibyo utekereza siko biri ntacyabaye”
Nikuye Shaddy nkingura umuryango ngeze hanze nibuka ko nta rufunguzo mfite rw’ igipangu kandi hakinze ngihagaze aho Shaddy yahise angeraho,
Shaddy-“Ariko se Gabby! Koko ubu aka kanya urampindutse wiyibagije ibyo nagukoreye? Basi byonyine kora mu mufuka urebe ubutumwa bwanjye ubundi ugende amahoro nakubwira iki”
Njyewe-“Ngo ngusubize ibyawe?”
Nakoze mu mufuka vuba vuba numvamo urupapuro, mu kuzamura nasanze ari cheque, nsomye mbona handitseho amazina yanjye ako kanya ubwenge bwongeye kumpereza ibyaraye bibaye nari nibagiwe,
Shaddy-“Gabby! Maze nubyemera nzajya mpora nkubyinira gutya, dusangire nkugotomeze unkikiye gutya…ahwiiii mbega ukuntu ugiye kuba umusore ubaye we, nako reka nze gato”
Shaddy yarahagurutse nsigara nivugisha,
Njyewe-“Ariko Gabby nahirwa koko! Ubu se koko Imana nzayishimira mpareye hehe? Ariko rero Shaddy ni umunyamugi kundusha, kabisa ntaho duhuriye pe, wabonye ukuntu abyina kutya…”
Aho niho nahagurukiye ngo mbyine nkagwa, ubwenge bwakomeje kumpereza amagambo akomeza kungarukamo,
Shaddy-“Gabby! Ndagira ngo basi nkwere icyo nari narakurindirije nkumare impungenge ibyishimo nakugeneye uyu munsi birangirana n’ umuhangayiko wuko ugiye kubaho”
Njyewe-“Shaddy! Reka ntahe erega burije, kandi ndaca no kwa Patrona Mike yanyemereye rimwe, ubu ryakonje yarishyizemo kare”
Shaddy-“Hhhhhh! Usinda..nako uberwa neza shahu mbega ukuntu uvuga, reba disi ukuntu amaso yabaye”
Njyewe-“Amaso?”
Shaddy-“Hhhhhhh! Ahubwo se ubwo uri kureba?”
Njyewe-“Cyane rwose…njyewe ndi kureba neza nkarusha uwarebye ejo, nturi Shaddy se?”
Shaddy-“Hhhhhh! Aka ni agaki mfite?”
Njyewe-“Ni akarahuri”
Shaddy-“Hhhhhhhh! Gabby! Humuka sha urebe, ntureba ko ari agatabo ka cheque?”
Njyewe-“Cheque? Ugiye kuri banki…”
Shaddy-“Hhhhhh! Oya sha, ahubwo nshaka kuguha isi”
Njyewe-“Isi? Urampa n’ ijuru se?”
Shaddy-“Hhhhhh! Gabby! Urifuza amafaranga angahe yakugirira akamaro kuburyo watangira gukora nawe ukiteza imbere?”
Njyewe-“Eeeh! Ko imibare iyo yivanze n’ inzoga ko bisindisha?”
Shaddy-“Hhhhh! Mbega Gabby! Ndashaka kugusinyira amafaranga kugira ngo ubone neza ko ntakubeshya cyangwa nkuryarya”
Njyewe-“Ngo amafaranga?”
Maze kwibuka ibyaraye bibaye mu ijoro nari nibagiwe narambuye Cheque,
Njyewe-“Ntibishoboka, aya mafaranga yose se yanditse kuri Gabby…”
Shaddy-“Erega ntabwo nkwifuriza ikibi Gabby! Icyo ni ikimenyetso cyerekana ko nifuza ko ubaho neza, humura rwose kuba nagukozeho ndetse nkakuraza aha ntabwo ari ukukwanga, ni nayo mpamvu nubwo umubiri wanjye wanze nabashije kwifata”
Njyewe-“Shaddy! Mbabarira kuba nagukekeye ko wanshutse byose nuko ntifuza kwandavura ngo nshoke mu rwobo ntazikuramo, mbabarira ni uku kandi wakoze kuba intwari, mbonye ko uri wa wundi wantabariye Papa koko”
Shaddy-“Wooooow! Yambiiiii”
Shaddy yarampobeye ako kanya dusubira mu nzu twishimye, Shaddy ajya gutegura icyayi nanjye njya muri douche, mvuyeyo turasangaira tunaganira, umutima we mwiza wamuteraga inseko nziza ntacyo yankinze dusoje,
Njyewe-“Sha! Urakoze cyane ni ukuri, ndumva ntahanye ibyishimo gusa na nubu ntabwo nari niyumvisha ko aya mafaranga yose ari ayanjye”
Shaddy-“Hhh! Humura tuza umutima ni ayawe rwose, ahubwo mbwira icyo ugiye gutangira gukora”
Njyewe-“Shaddy! Basi mbabarira mbanze ngende ntuze,kuko ubu nkubwiye nakubwira….ubu se nakubwira iki koko?”
Shaddy-“Nta kibazo Gabby! Humura kandi naba macye uzambwire sibyo?”
Njyewe-“Urakoze cyane Shaddy!”
Nasezeye Shaddy atabishaka natunguwe n’ impamba yampaye mfata moto, feri ya mbere motal yayifatiye mu rugo, kuko numvaga ndushye kubera isindwe ndyama mu nzu ya njyenyine ndasinzira.
Nakangutse nka saa kumi n’ ebyiri z’ umugoroba numva umuntu ukomanga ndabyuka njya kureba uwo ari we, natunguwe no gusanga ari Mike,
Njyewe-“Eeeeh! Ese ni wowe Bro! Ahwiiiii!”
Mike-“Yampaye inka! Gabby! Aya masaha ukiryamye?”
Njyewe-“Hhhhh! Utagira ngo ni ubusirimu, ntashye mukanya numvaga naniwe pe”
Mike-“Eeeeh! Nanjye nkibaza impamvu wandaje mu kazi mpaka mu gitondo kumbe waraye?”
Njyewe-“Banza winjire mu nzu ariko hatagira utwumviriza”
Twinjiye mu nzu maze dutangira kuganira,
Njyewe-“Bro! Umbabarire ntabwo nagutengushye mbishaka, byari danger kabisa, Shaddy…”
Mike namubwiye uko byagenze akomeza gutungurwa maze arambwira,
Mike-“Eeeeh! Wowe na Shaddy ntimusanzwe ni ukuri, eeeh! Mwararanye buracya?”
Njyewe-“Cyane rwose, ahubwo ngira inama y’ umushinga nakora nanjye niteze imbere kuko yampaye igishoro”
Mike-“Yampaye inka! Koko se?”
Mike yishimiye bidasanzwe nanjye nongera kubona neza amahirwe nagize, dutangira kwishimana ambwira ko azanyigira umushinga wa sawa sawa,
Mike-“Bro, nari ntashye mu rugo rero…”
Njyewe-“Eeeeeh! Byiza cyane, tujyanirane nari mfite gahunda yo kuza kureba Papa ngo ndebe basi niba abasha gutora agatege”
Mike-“Eeeeh! Agatege se gusa, maze guhera ejo Patrona ntabwo aragaruka ku kazi, ngo azagaruka ari uko yagaruye imbaraga”
Njyewe-“Ngo iki? Ntibishoboka”
Mike-“Nkubeshye se? Ubu nta mu rugo ku kazi, ni mu rugo mu rugo kubera Papa wawe”
Njyewe-“Yampaye inka! Tugende, tugende ndumva aho bigeze ibintu bikaze”
Twafashe inzira twerekera kwa Mike, hari hafi twagezeyo bidatinze twinjira muri salon dusanga yicaye ari kureba amakuru ndatambuka ndamusuhuza maze nicara ndicara,
Patrona-“Uje kureba Papa se Gabby?”
Njyewe-“Yego, nari nyarutse ngo nze murebe, umuhangayiko erega buriya ntabwo uba wanyoroheye”
Patrona-“Birumvikana ariko ihangane”
Njyewe-“Nta kundi”
Patrona-“Ngaho Mike nakujyane mu cyumba arimo”
Mike yagiye imbere ndamukurikira twinjira mu cyumba, tugezemo nsanga Papa aryamye ku gitanda cyiza, iruhande rwe hari ibyo kurya n’ imbuto byinshi ndamwegera nicara impande ye ahita akanguka,
Papa-“Eeeh! Bite sha Gabby! Ese ni wowe?”
Njyewe-“Ni njyewe Papa”
Mike-“Gabby! Ngaho mube muganira ndaza kugaruka mukanya”
Njyewe-“Sawa urakoze Mike!”
Papa-“Bite se mwana wanjye?”
Njyewe-“Ndaho nyine ndahangayitse Papa, ubu nukwirirwa nibaza uko uraramuka”
Papa-“Humura mwana wanjye, kuva nagera hano Mabuja yanyitayeho, ubu ntakiva aha mbega ni malayika undinda kuva mu mubiri, mbona ngenda ntora akabaraga byonyine niyo mureba”
Njyewe-“Yooooh, Papa Imana ishimwe ubwo wagaruye ikizere, nanjye nagize amahirwe mbona umugiraneza…”
Papa-“Uti umugiraneza?”
Njyewe-“Yego Papa! Umunsi utaha wasinze hari umukobwa…”
Papa-“Mbabarira winyibutsa uriya munsi, Gabby! Umbabarire ko nabaye imbata y’ ibyaha, ngateshwa umutwe n’ ibiguruka, uvuze uwo munsi nibuka uko navuye gufata amafaranga nari maze kugurisha inzu n’ imodoka akansha mu myanya y’ intoki”
Njyewe-“Papa! Ihangane ibyahise biba byarahise, kuba barayakwibiye ku muhanda bakakureka uri muzima Imana ishimwe, reka dutegereze ibiri imbere”
Papa-“Oya mwana wa, naje gusubiza ubwenge ku gihe nibuka neza, Gabby! Sinakwibagirwa umukobwa wari warantwaye umutima kuva akiga muri secondaire, yari muto mwiza ariko yikundira amafaranga, najyaga ngira ubwoba ko bazapfunga ariwe nzize kubera ko yari ataruzuza imyaka y’ ubukure gusa yari ashinguye ku buryo batari kumukekera imyaka ye”
Njyewe-“Eeeh! None se cya gihe niwe wahise ujya kureba?”
Papa-“Tuza nkubwire Gabby! Ubwo nyine nabaye nkica ku kabari kamwe ngo mbobeze umuhogo ntungurwa no kuhamusanga, ndavuga nti n’ ubundi ibyanjye binshizeho ayo nari gusagura reka nishime bwanyuma”
Njyewe-“Mana yanjye weee”
Papa-“Ubwo twahise tujya kuri hotel, aho nari naramutereteye akazi amaze kurangiza secondaire ngo njye musangayo twisanzure”
Njyewe-“Yebaba wee!”
Papa-“Iyo nageragayo Boss we muha macye, uriya munsi wari nuwanyuma twamaranye iminsi ibiri turya tunywa mbega… nibwo nisanze mu rugo nta n’ igikoroto nsigaranye, yose niwe wayatwaye Gabby”
Papa akibimbwira numvise mu mutwe bibaye ibindi, ndahaguruka nikoza hirya no hino umujinya uba mwinshi,
Njyewe-“Ntibishoboka! Oya ntibishoboka! Papa, mbabarira umbwire izina ryuwo mukobwa, umbwire naho akora maze nkwereke……………………………………..
Ntuzacikwe na Episode ya 74 ejo mu gitondo


text:
Abakunda Dream Boyz ngo babashakire abageni, bo barahebye
Abasore bagize itsinda rya Dream Boys bakomeje kwinubira ko igihe cyo kurongora cyabagereyeho, nyamara bakaba barahebye abo bazabana na bo.
Aba basore TMC na Paltini bavuga ko bahura n’abakobwa benshi ndetse beza hakaba ababifuza na bo bakagira abo bifuza, nyamara ngo kugeza ubu nta numwe barabona wababera umugore.
Ngo iri ni ihurizo rikomeje kubakomerera kurisubiza gusa bagasaba ubakunda wese kubafasha kubona abakobwa b’umutima kugira ngo bave mu busore babe abagabo bubatse.
Platini yagize ati “Isaha ntiragera gusa rwose tumaze gukura rwose twabuze abagore kubona n’uwo mukundana ni ikibazo.
Buri muntu udukunda rwose yaturwanaho nkareba ko nibura muri 2020 narongora nkava mu bugaragu.”
Platini avuga ko yamaze gutandukana n’uwo bakundanaga kugeza ubu akaba nta muntu afite ufatika yakwita umugore w’igihe kizaza.
TMC avuga ko bahura n’abakobwa benshi akabanyuzamo ijisho akumva havamo umuntu, ariko akabura uko abageraho nyamara ngo nk’ibyamamare bahura na benshi.
Ati “Duhura n’abakobwa benshi ariko burya si abagore. Rwose njyewe nditeguye akanya kose namubona nabwira abantu ngo bambare amakote banshyigikire.
“Ndasaba abantu badukunda kuturangira kuko igihe kiri kuducika.”
Aba basore bakomeje gushakisha abazababera abafasha, bemeza ko bitababuza gukomeza kwagura umuziki wabo.
Bemeza ko mu minsi ya vuba bitegura gushyira ahagaragara umuzingo wabo bitiriye indirimbo baheruka gusohora bise “Wagiye kare”.
Ibitekerezo ( 15 )
Imana ibahe umugisha kuko muvuga ibyomutazi.
ubuse niba wumva ko atari inkuru nziza kuki wafashe umwanyawawe ukayisoma???
ibyiza biri imbere mutegerez mwihangany
MWIHANGANE ABAGORE MUZABABONA NTAHO BAGIYE TWABYAYE ABAKOBWA BEZA.
MWIHANGANE ABAGORE MUZABABONA NI IGIHE KITARAGERA BASORE BACU DUKUNDA CYANE.
Mwihangane abakobwa muzababona ni igihe kitaragera.
Icyo si ikibazo!Abagore turahari ahubwo mwe mufite iki!???
Kandi ntimugire ikibazo kubijyanye n’ubwiza.
Mutinda munyama mugatwara amagufa ubwo koko mutarinze kubeshya mwabuze abakobwa beza bumutima kd biyubaha? Niba koko mushaka kurongora kd mukaba mudakina pfite mushiki wanjye aracyari muto afire imyaka mirongo itatu nirindwi kd aracyari isugi munyandikire nonaha mbahuze [email protected]
Wowe se nubwo witwa ko ukosoye uyu muntu ubwo Garera wanditse wavuga ko isobanuye iki?wagiye wandika ijambo umuntu akumva nicyo rishatse kuvuga ko aribyo byaba byiza kurusha.
ubwo se wowe nubwo ngo umukosoye uwakubaza Garera wavuga ko risobanuye iki?wagiye uvuga ijambo umuntu akumva nicyo nicyo rishatse kuvuga.
nonese mubyukuri niba bo barahebye twe babadukuriye he ra? cyangwa barashaka kudupfunyikira.? barabura kwishakira ngo baradushakira koko/


text:
Bamwe muri aba, bemeza ko iyi mvugo ikoreshwa cyane n’abantu batandukanye cyane cyane ababayeho mu buzima buciriritse cyangwa abahuye n’ibibazo bitandukanye by’ubuzima, bakayikoresha bashaka kugaragaza ko nta muntu ukwiye guseka, kwirata cyangwa kwihimura ku wundi yitwaje icyo ari cyo muri uwo mwanya, ngo kuko ubuzima ari gatebe gatoki (buhinduka), uyu munsi ushobora kumererwa neza ijo ukamererwa nabi, cyangwa se ukaba ubayeho nabi ariko ahazaza hawe ari heza.
Harelimana Valens w’imyaka 22 yabwiye IGIHE ko iyi mvugo ayibwira umuntu nk’iyo abonye ashaka kumuseka no kumugaragariza ko nta gaciro afite imbere ye, cyangwa se yamutuye ikibazo akanga kukimufashamo kandi abishoboye.
Ati “Mbimubwira mwereka ko adakwiye kunyirataho kuko ibyambayeho nawe byamubaho. Byose buigenwa n’Imana.”
Habanabakize Asoumani ucururiza imyenda mu Kajagari, ati “Njye nyikoresha nk’iyo umuntu ashatse kumpohotera cyangwa kunca amazi anyereka ko ntacyo mvuze imbere ye, nkabivuga mu rwego rwo kumwereka ko nawe isaha n’isaha ibyambayeho byamubaho, nkamubwira ko nawe yanyagirwa kuko isi idasakaye.”


text:
Ako kanya Papa yubitse umutwe muri volant nanjye mfungura umuryango vuba ndasohoka ngikubita amaso uwo twari tugonze,
Njyewe-“Oooooh my God!”
Nakubuse amaso umuntu wari uryamye imbere y’ imodoka nsubira inyuma niruka, abantu bari aho hafi baje biruka bagana ku modoka n’ umujinya mwinshi batangira guhondagura imodoka.
Ninjiye mu modoka vuba,
Njyewe-“Papa! Papa! Katubayeho”
Papa-“Ubundi se wasohokaga ujya hehe? Ubundi iyo impanuka ibaye uguma mu modoka, ntabwo uba wemerewe gusohoka, abantu baba bafite umujinya, bashobora no kwihorera”
Njyewe-“Mbabarira Papa! Ntabwo nari mbizi, ni umugabo, ni umugabo ndamubonye aryamye hasi, sinzi niba adashizemo umwuka”
Papa-“Ye data we!”
Njyewe-“None se tubigenje dute Papa”
Nkivuga ako kanya Police yahise ihagera bigizayo abantu tubona gusohoka mu modoka, bakegura uwo mugabo nakubiswe n’ inkuba,
Njyewe-“Yeee? Ni migambi”
Papa-“Ntibishoboka!”
Njyewe-“Niwe niwe, ni we ndamubonye ndamumenya”
Koko yari Migambi naramubonye ndamumenya, iruhande rwe hari agakapu gashaje kacitse yari afite.
Burya koko umuntu ni umuntu nagize ubwoba ndatitira, Papa utarabyumvaga we nabonye kumenya ko ari Migambi agonze bisa nkaho ntacyo bimubwiye, nirengagije iby’ akahise ntera intambwe mfatanya n’ abariho bagerageza kumutabara kuko yavaga amaraso menshi,
Umupolisi wari aho ku ruhande watwumvaga mbwira Papa koko tugonze Migambi akamenya ko tugonze uwo tuzi yahise yegera aho Papa yari yasigaye maze aba aravuze,
Polisi-“Ntimugire ngo ntabwo nabumvise, nabumvise ko uyu muntu mumugonze mumuzi byumvikane ko mwari mwabigambiriye mugomba kubihanirwa by’ intangarugero kuko ubwo ari ubugome”
Hashize akanya katari gato ambulance yari yahamagajwe itaraza dutegekwa kumujyana kwa muganga, bamwe mu bari bashungereye bamwinjiza mu modoka twerekeza kwa muganga.
Twagezeyo batwakirana ingoga, abapolisi basaba Papa kutava mu modoka bajya gusobanura uko impanuka yagenze, hashize akanya baragaruka binjira mu modoka bamutegeka kwerekeza kuri sitasiyo ya polisi
Tugezeyo twavuye mu modoka tujya imbere, twinjira mu biro bya Afande batangira kubaza Papa uko byagenze banamwereka ibyo bapimye, umwe muri b aba police wari uri aho hafi yahise avuga,
We-“Afande! Uwo mugabo yabikoze abishaka, numvise avugana nuwo musore ko uriya muntu bagonze bamuzi”
Afande-“uuuh? Koko se? Ibyo uyu mupolisi avuga nibyo?”
Papa-“Nibyo ariko ntabwo nari nabigambiriye”
Afande-“Twabyemezwa n’ iki?”
Papa-“Mwabyemera kuko ari ukuri kwanjye, cyeretse niba hari ikindi cyatuma mubyemera”
Afande-“Ese ubundi uriya mugabo umuzi hehe?”
Papa-“Muzi iyo mu cyaro ntabwo nari nzi ko yanageze ino I Kigali”
Afande-“Mupfana iki se?”
Papa-“Reka ntacyo muzi gutyo gusa”
Ibyo nari niteze kumva sibyo numvise, Papa yihakanye Migambi mukuru we, twararebanye indoro ye mbona integeka guceceka ndaruca ndarumira hashize akanya Afande acecetse,
Afande-“Ok! Reka tubyite impanuka ntacyo”
Papa-“Ndumva mwatureka tukagenda ibindi ubwishingizi buzabikurikirana”
Afande-“Ubwo uriya muntu atapfuye ntacyo akira ibyangombwa byawe, ariko rero niba uriya mugabo umuzi wamufasha ukamurwaza kuko nta murwaza afite”
Papa-“Nta kibazo turagerageza kumwitaho”
Papa yafashe ibyangombwa turasohoka tugeze hanze yihuta ajya mu modoka nanjye ninjiramo maze gukinga umuryango,
Papa-“Hmmm! Ngo mwiteho?”
Njyewe-“Papa! Wihakanye mukuru wawe?”
Papa-“Ndamwihakanye nyine, namugonga nte se kandi ntariho?”
Njyewe-“Ariko rero…”
Papa-“Ngomba kubaho nkuwapfuye, sinshobora kwibwira Migambi”
Njyewe-“Papa! Nubu ari mu byago koko? Ari wowe umwigongeye ukamuvisha amaraso muhuje? Papa! Kuki utagira impuhwe koko?”
Papa-“Bruno! Wirengagije ibyo yagukoreye…”
Njyewe-“Papa! Nabyirengagije cyera ahubwo nahaye agaciro bicye byiza yankoreye, Papa! Igihe niki ngo Migambi akumenye, nubwo Imana idateza impanuka ariko niyo nzira yashatse kubinyuzamo”
Papa yaracecetse hashize akanya yatsa imodoka,
Papa-“Ndaza kubitekerezaho”
Twafashe umuhanda angeza ku ishuri ubundi arakomeza, ikizamini kirangiye natashye nihuta ngo mbwire Nina ibyabaye se, nageze mu rugo muhamagara cyane, ninjira mu cyumba cye, nasanze aryamye mu kureba neza nsanga ari kurira ndikanga nsha bugufi nicara ku buriri,
Njyewe-“Nina! Nina! Byagenze bite?…Nina ko utambwira? Bakubwiye ibyabaye se? Humura yakomeretse ntabwo yapfuye”
Nina yakomeje kunyihorera hashize akanya katari gato mwinginga, yihanaguye mu maso maze arambwira,
Nina-“Bruno! Ni wowe nari ntegereje ngo nkubwire ko ngiye”
Njyewe-“Ugiye kwa muganga se?”
Nina-“Oya Bruno! Aho kugira ngo nzava hano ngayitse, aho kugira ngo nzicuze nsubiye iwacu”
Njyewe-“Oya se kandi Nina”
Nina-“Bruno! Nashimye Imana mva mu cyaro nkagera ino nkabona akazi, nishimiye cyane kuza muri uru rugo no kwinjira muri kaminuza, ariko mbabajwe no kuhava kandi ntacyo nakosheje”
Nina akimbwira atyo nahise menya ko hari icyabaye, nta wundi nahise ntekereza ni Mugeni,
Njyewe-“Nina! Mugeni yagukoze iki?”
Nina yikije umutima hashize akanya,
Nina-“Bruno! Ntabwo nakomeza kuba hano nzi ko Mugeni agufitiye umugambi mubisha”
Njyewe-“Ngo?”
Nina-“Bruno! Mugeni agufitiye umugambi mubisha, ndi kurizwa n’ ukuzabaho mwana twakuranye, sinshaka kukubona wandavura aho witaga iwanyu, aho kugira ngo uzahave mpasigare ngiye mbere yawe”
Njyewe-“Hmmm! Ibyo ntabwo byantungura kuko ibyo yambeshyeye byanyemeje umugambi mubi amfitiye kandi na Zamu yanshiriye amarenga, ararushywa n’ ubusa sinzahava aho kugira ngo mpave azahava”
Nina-“None se nkore iki koko?”
Njyewe-“Byihorere Nina! Ibyo bimparire koko babivuze ukuri, nzirwanirira kandi niteguye urugamba”
Nina-“Bruno! Namwemereye ko ntazamuvamo ngo azantetesha, ntuzamuhingukirize ko nabikubwiye kandi nzagushyigikira”
Njyewe-“Humura Nina! Ahubwo se uzi ibyabaye?”
Nina-“Habaye iki se kandi?”
Natangiye kubwira Nina uko byagenze byose, mubwira ko Papa we ari mu bitaro mubwira naho arwariye ndetse Papa yamwihakanye kuri police, amaze kwitsa umutima,
Nina-“Nubwo Papa yatubereye umubyeyi gito, nubwo yatwirukanye tukamuhunga, ntabwo ibyago bye byaba ibyishimo byanjye”
Njyewe-“Nibyo nanjye nabwiraga Papa, ahubwo se dukore iki?”
Nina-“Bruno! Niba Papa wawe adashaka kumufasha sigara aha njye kumureba, nintinda gutaha uvuge ko turiga na nijoro, dore ngize amahirwe Marc yari yampaye amafaranga yo kuba nkoresha muri iyi minsi, nta kibazo ndaza kugira”
Njyewe-“Ariko rero tuba tujyanye”
Nina-“Oya sigara Bruno, ahubwo reka nihute”
Nina yagiye ubwo nanjye nigira mu cyumba mfata telephone ndeba nimero za Queen nkanda yes nshyira ku gutwi hashize akanya,
Queen-“Hello!”
Njyewe-“Yes Hello ma Queen bite se”
Queen-“Ni byiza Bruno!”
Njyewe-“Wagezeyo se?”
Queen-“Cyane rwose ahubwo nari ngiye kuguhamagara”
Njyewe-“Oooh! Ntubizi se ko iyo ngiye kuguhamagara nawe uba ubishaka, ngaho mbwira rero”
Queen-“Sha nyine mu gitondo nasezeye Kamaliza mfata urugendo, siniriwe ntega kuko baje no kuntwara, nagezeyo arishima aranyakira antambagiza mu rugo, tumaze gusangira tujyana ku nzu y’ imideli aho nzajya korera, Bruno! Ninkubwira ngo ni heza ubyumve, uzi ko abenshi bahahahira ari abazungu”
Njyewe-“Uramenye se abo bazungu batazagutwara nkakubura”
Queen-“Hhhhhh! Humura mukundwa, urumva nakwemera kugenda ngusize koko n’ igihango twagiranye turi kwa Kamaliza amagara yanshikaga amaze kugaruka?”
Njyewe-“Yoooh! Nkunda ukuntu uzirikana, nkunda iyo unkomeje ukambwira ko turi kumwe, mba numva nshigatiye bya biganza bigaba ituze ukunda kurambika mu bituza byanjye”
Nkivuga nimvise telephone isona kwa kundi haba hari undi muntu uri kuguhamagara, ndebye nsanga ni Nina ariko nanga guhita mwitaba,mpitamo ko ndamuvugisha nyuma,
Queen-“Ubu nyine nari ngeze mu rugo, mvuye gutoranya imyenda myiza nzajya nambara, maze nkayobora abantu nsa neza”
Njyewe-“Wooow! Mbega byiza! Ma Queen waberwaga utarambara iby’ agaciro, mfite amatsiko yo kukubona wambaye iby’ agaciro”
Nkivuga nanone Nina yarongeye arahamagara nkomeza kumwihorera ngo mbanze mvugishe Queen,
Queen-“Ngayo nguko mukunzi! Nyine ubu ndaryoshye, ibyishimo ni byinshi, mbega ubu nsa nuri mu nzozi, ubu mu gitondo ndatangira akazi”
Maze kwitsa umutima,
Njyewe-“Queen! Nshimishijwe nuko wishimye bitavugwa, nkwifurije no kuzagira amahirwe mu kazi kawe ukagera kure hashoboka heza, gusa ntuzanyibagirwe kuko njyewe nsumbirijwe na Mukadata,
Nujya ubona umwanya jya umvugisha bitihise unyaruke uze undebe, uzarebwa kandi uzahura na benshi, hari abazaba bandusha byose ariko ndagusabye ntuzanyibagirwe, ndagukunda kandi nzahora ngukunda ubuzira gucogora”
Nkirangiza kuvuga gucogora ako kanya amafaranga yaranshiranye irikupa, ngitangira kwivugisha Nina yahise ampamagara nanone nkanda yes, ngishyira ku gutwi…………………………………………….
Ntuzacikwe na #Episode 46 kuwa mbere mu gitondo


text:
Ishyaka riharanira ukwishyira ukizana kwa buri muntu PL ryatangije ibikorwa byo kwamamaza abakandida bazarihagararira mu Nteko Ishinga Amategeko, mu matora y’Abadepite azaba tariki ya 3 Nzeri 2018.
Kuri uyu wa Mbere tariki ya 13 Nzeri 2018, nibwo Ishyaka rya PL ryatangije ibikorwa byo kwamamaza abakandida bazayihagararira mu Nteko, igikorwa cyabereye mu murenge wa Base, akarere ka Rulindo, Intara y’Amajyaruguru, ahari hateraniye abantu benshi baje kumva imigabo n’imigambi by’iri shyaka.
Iki gikorwa kandi cyitabiriwe na Komite Nyobozi ya PL iyobowe na Nyakubahwa Mukabalisa Donatille Perezida w’Ishyaka ku rwego rw’Igihugu, abayobozi b’Ishyaka mu Ntara y’Amajyaruru bose,n’abandi barwanashyaka batandukannye.
Perezida wa PL Mukabalisa Donatille yashimiye abayoboke ba PL n’abaturage b’Intara y’Amajyaruguru muri rusange kuba baje ari benshi kwiyumvira imigabo n’imigambi by’Ishyaka Riharanira ukwishyira ukizana kwa buri muntu, anaboneraho kuzabashyigikira bakabahundagazaho amajwi.
Yakomeje abwira abitabiriye uyu muhango ko hakenewe ko ibyiciro by’ubudehe bisubirwamo ndetse n’imikoreshereze yabyo igahinduka, ibi bikaba ari bimwe mubyo iri shyaka ryazahindura riramutse rigiriwe icyizere rikabona imyanya mu Nteko.
Hon Donatille Mukabalisa Umuyobozi Mukuru w’iri shyaka yagize ati “Icyo twifuza ni uko ibyiciro by’ubudehe bitashingirwaho muri gahunda zindi kuko ubundi ibyiciro by’ubudehe ni ibirebana n’igenamigambi.Ubwo rero byari bikwiye gufasha mu buryo hakorwa igenamigambi ariko ntibishingirweho n’izindi gahunda zose nko gushyira abanyeshuri mu mashuri kuko gushyira umwana mu ishuri byari bikwiye gushingira ku bushobozi aho gushingira ku cyiciro cy’ubudehe arimo, n’izindi gahunda zitandukanye z’ubuzima.”
Yababwiye abaturage bo muri aka karere ko PL yiyemeje gukomeza gushyira imbere ihame ry’uburinganire bw’abagore n’abagabo hagamijwe kubaka umuryango kuko ari wo shingiro ry’ubukungu bw’Igihugu.
Yanavuze kandi ko PL izakomeza guharanira ko ikinyuranyo cy’ibigurwa mu mahanga n’ibyoherezwayo kigabanuka, u Rwanda rukarushaho gutera imbere rwagura imipaka mu bucuruzi.
Abantu baje gushyigikira PL ari benshi
Umuyobozi mukuru w’Ishyaka PL Hon. Mukabalisa yijeje Abanya-Rulindo impinduka mu byiciro by’ubudehe


text:
Wari uzi ko Igisura kiribwa kandi ari umuti?
Igisura ni ikimera gifite inkomoko ku mugabane wa Aziya, kizwi mu ndimi z’amahanga nka “Stinging nettle cyangwa urtica dioica”. Gikunda kumera ahantu hakonje, mu Rwanda kikaba kiboneka mu bice byegereye ibirunga.
Ubusanzwe abantu benshi batinya icyo kimera kuko akenshi iyo kigukozeho kikujomba kikanakubaba, kuburyo ugira ububabare bwinshi ku mubiri.
Nyirakazi Veridiane ni umuturage wo mu karere ka Musanze, mu Mudugudu wa Kabaya, Akagari ka Rubindi mu Murenge wa Gataraga
Yemeza ko we n’umuryango we w’abana batatu, bamaze imyaka icumi batunzwe no gucuruza imboga, ndetse n’ifu akora muri icyo kimera cy’Igisura.
Mu gihe benshi bagitinyira kuryana, we avuga ko kimurya ariko ngo kimutungira umuryango kuko ifu y’igisura ayigurisha amafaranga igihumbi ku kilo.
Agira ati“ Ni akazi nkora, ntakindi nkora mu myaka icumi ishize. Mbyuka nshaka aho nahira igisura mu bihuru, nkacyanika, cyakuma nkagisekura, nkakiyungurura neza ubundi abaguzi bakansanga aha ntuye bakagura ifu ku kilo bampa amafaranga igihumbi.”
Nyirakazi uretse kuba abikora ashaka imibereho, avuga ko yumva bivugwa ko igisura kivura indwara nyinshi ariko we atazizi, akemeza ko ari byo ngo kuko abona bamugurira cyane.
“Sinjya mbura abaguzi, kuko iyo ngize amahirwe nkasarura umufuka mu nini w’ibiro ijana utsindagiye, iyo byumye nkuramo nk’ibiro icumi bigahita bigurwa.”
Akomeza avuga ko iyo ari mu gihe cy’izuba bimutwara iminsi ine kugira ngo byume neza ashobore kubisekura agurishe ifu.
“Binsaba igihe cyo kubyanika kugira ngo byume, amahwa yabyo aryana iyo ari mabisi, naho iyo amaze kuma arahunguka, mu minsi nk’ine ibibabi biba byumye neza nkasekura.”
Nubwo ari akazi k’indya nkundye, Nyirakazi avuga ko ntakandi kazi yakora kuko mu myaka icumi bimutungiye umuryango.
“Mu myaka icumi mbikora bintungiye umuryango ntakandi kazi nkora, kandi iyo ibihe bibaye byiza mu cyumweru ibiro 30 ndabigurisha.”
Abaturage mu kagari ka Rubunda bahamya ko Igisura ari imboga ziryoha cyane
Uzabakiriho Dative ni umukecuru w’imyaka 60, avuga ko ariko akunda kugisoroma akagiteka kuko kimuryohera.
“Igisura ndagisoroma nkagiteka, ni imboga zindyohera cyane sinzi uko nakugereranyiriza. Numva njye zimera nka dodo neza neza.”
Uretse abaturanyi ba Nyirakazi bazi ko acuruza Igisura, avuga ko afite n’abakiriya baturuka i Kigali baje kugura ifu y’igisura iwe mu rugo, ngo kuko kibafasha mu kubagabanyiriza ububabare bw’igifu.
Abahanga berekanye ko Igisura ari umuti w’ingirakamaro ku buzima bw’umuntu
Igisura ni ikimera kigira ibinyabutabire bitandukanye; Serotonin, Histamine na Acetylcholine, bikaboneka mu duhwa dutoya tuboneka ku bibabi n’uruti rw’igisura, iyo dukoze ku muntu bituma aribwa ndetse agafuruta.
Abashakashatsi benshi bagaragaza ko igisura gifitiye akamaro umubiri wa muntu, haba urubuga rwa draxe, www.pfaf.org hamwe n’izindi zitandukanye zivuga ko gukoresha igisura bivura indwara nyinshi zihungabanya ubuzima bw’umuntu.
Igisura kirinda kanseri ya Prostate ku bagabo, kikaba umuti kubarwara diabete iterwa n’isukari, umuvuduko mwinshi w’amaraso, ndetse ni umuti kubantu bagira umunaniro w’ubwonko nka morphine n’inzoga, gusa sibyiza ko gikora ku mugore umutwite.
Igisura gifasha kugabanya ububabare ndetse no kubyimba mu ngingo (Arthritis), ku bantu barwaye za Rubagimpande.
Igisura gifasha umutima gukora neza, kirinda utubuye mu mpyiko (Kidney stones), kikagira imboga zifasha mu kongera amaraso.
Igisura kiribwa nk’imboga zitetse, abandi bakoramo umutobe, mu gihe abandi ifu yacyo banywa mu mazi ; gusa byose bikize ku ntungamubiri nkuko bigaragazwa n’urubuga rwa Doctissimo.
Mu Rwanda bamwe mubafite indwara nka Diabete, umuvudukoka w’amaraso, igifu n’indwara z’uruhu bakoresha igisura nk’umuti.
Ubushakashatsi bwemejwe n’Ishami ry’Umuryango w’Abibumbye rishinzwe ubuzima OMS, bugaragaza ko kunywa amazi y’igisura bituma umuntu abasha kwihagarika neza, ndetse kigafasha gusohora imyanda.
Mu bijyanye n’ibiribwa kigira intungamubiri zirimo vitamin C, A, imyunyungugu, nka Potassium, Magnesium, calcium zitera amagufa gukomera.